Proposta għal regolament tal-Kunsill dwar l-organizzazzjoni komuni tas-suq ta' l-inbid u li jemenda ċerti Regolamenti {SEG(2007) 893} {SEG(2007) 894} /* KUMM/2007/0372 finali - CNS 2007/0138 */





[pic] | KUMMISSJONI TAL-KOMUNITAJIET EWROPEJ | Brussel 4.7.2007 KUMM(2007) 372 finali 2007/0138 (CNS) Proposta għal REGOLAMENT TAL-KUNSILL dwar l-organizzazzjoni komuni tas-suq ta' l-inbid u li jemenda ċerti Regolamenti (preżentata mill-Kummissjoni) {SEG(2007) 893}{SEG(2007) 894} MEMORANDUM TA' SPJEGAZZJONI 1. IL-KUNTEST TAL-PROPOSTA L-Unjoni Ewropea (UE) hija l-akbar produttur, konsumatur, esportatur u importatur ta' l-inbid fid-dinja. Fl-2006, il-produzzjoni ta' l-inbid fl-UE-27 irrappreżenta 5% tal-valur totali tal-produzzjoni agrikola ta' l-UE. Il-kwalità tal-produzzjoni ta' l-inbid fl-UE hija magħrufa mad-dinja kollha. Il-vitikultura tikkostitwixxi attività ekonomika ta' l-akbar importanza għall-UE, speċjalment f'dak li jirrigwarda l-impjieg u d-dħul mill-esportazzjoni. Madankollu, matul l-aħħar ftit deċennji, il-konsum ta' l-inbid fl-UE naqas b'mod sinifikanti u kontinwu, u minkejja l-irkupru li sar dan l-aħħar, mill-1996 'il hawn il-volum ta' l-inbid esportat mill-Komunità żdied b'ritmu ħafna aktar kajman minn dak ta' l-importazzjoni. It-telf progressiv tal-bilanċ bejn il-provvista u d-domanda fis-settur ta' l-inbid, u l-isfidi dejjem jikbru li huma naturali f'suq ta' l-inbid Ewropew u internazzjonali, qegħdin jinħassu sew fl-ispejjeż u fid-dħul tal-produtturi. Iżda min-naħa l-oħra, ħafna produtturi ta' l-inbid huma kompetittivi, u oħrajn huma kapaċi li jsiru kompetittivi. Kif tistqarr fil-Komunikazzjoni tagħha "Lejn settur ta' l-inbid Ewropew sostenibbli" tat-22 ta' Ġunju 2006[1], il-Kummissjoni Ewropea hija tal-fehma li teħtieġ riforma fondamentali ta' l-organizzazzjoni komuni tas-suq (OKS) ta' l-inbid, sabiex l-istrumenti legali li mhumiex effiċjenti f'termini ta' nfiq jinbidlu b'qafas legali aktar koerenti u sostenibbli. L-għan huwa li jiġi żgurat użu aħjar tal-baġit attwalment allokat (madwar EUR 1.3 biljun), li jirrappreżenta madwar 3% tat-total għall-agrikoltura. L-OKS attwali hija stabbilita fir-Regolament tal-Kunsill (KE) Nru 1493/1999 tas-17 ta' Mejju 1999. L-adozzjoni tal-proposta se twassal għar-revoka ta' leġiżlazzjoni eżistenti. Ir-Regolament propost huwa msejjes ukoll fuq it-Trattat li jistabbilixxi l-Komunità Ewropea, b'mod partikolari l-Artikoli 36 u 37 tiegħu. Ladarba jiġi addottat, ir-Regolament jidħol fis-seħħ l-1 ta' Awissu 2008, u jaqa' taħt il-kompetenza esklussiva tal-Komunità. Madankollu, ħafna mill-miżuri li għandhom ikunu ffinanzjati taħt din il-proposta se jippermettu lill-Istati Membri jindirizzaw il-qagħdiet speċifiċi tar-reġjuni ta' vitikultura tagħhom, skond il-prinċipju tas-sussidjarjetà. Bi qbil ma' l-impenn tal-Kummissjoni favur leġiżlazzjoni aħjar, din il-proposta hija akkumpanjata minn analiżi aġġornata ta' l-aspetti ekonomiċi, soċjali u ambjentali tal-problemi marbutin ma' l-OKS, kif ukoll ta' l-impatt, il-vantaġġi u l-inkonvenjenzi tal-proposta fir-rigward ta' dawn il-kwistjonijiet. Fil-proposta jitqiesu wkoll ir-riżultati tad-dibattiti li saru kemm mal-partijiet involuti u ma' l-awtoritajiet nazzjonali kif ukoll fi ħdan l-istituzzjonijiet Komunitarji. Dan l-abbozz ta' Regolament jirrappreżenta inizjattiva tal-Kummissjoni bħala parti mit-tkomplija tar-riformi tal-politika agrikola komuni (PAK) ta' l-2003 għall-uċuħ tar-raba' kkoltivati u l-bhejjem[2], ta' l-2004 għaż-żejt taż-żebbuġa, it-tabakk u l-qoton[3], u ta' l-2006 għaz-zokkor[4], kif ukoll ir-riforma proposta għall-frott u l-ħxejjex ta' Jannar 2007, li jkopru s-setturi kollha ewlenin ħlief l-inbid. Jitqiesu wkoll il-politiki Komunitarji dwar l-iżvilupp sostenibbli, miftiehma fil-Kunsill Ewropew ta' Göteborg, dwar kompetittività akbar fl-Istrateġija ta' Liżbona aġġornata, u dwar is-Simplifikazzjoni u Legiżlazzjoni Aħjar għall-PAK. 2. IL-KONSULTAZZJONI MAL-PARTIJIET INTERESSATI U L-VALUTAZZJONI TA' L-IMPATT - L-użu ta' l-għarfien espert estern Biex twitti t-triq għar-riforma ta' l-OKS ta' l-inbid, saret evalwazzjoni ex-post tar-reġim attwali minn konsorzju ta' akkademiċi Ewropej, finanzjata mill-Kummissjoni. Ir-rapport ta' evalwazzjoni ġie ppubblikat f'Novembru 2004, u huwa disponibbli fuq il-websajt tal-Kummissjoni[5]. Barra minn dan, meta ġiet biex tagħmel it-tbassiriet ta' nofs it-term tas-suq ta' l-inbid, il-Kummissjoni ressqet l-ipoteżijiet, il-metodoloġija u r-riżultati tagħha lil bord ta' akkademiċi speċjalizzati fl-ekonomija ta' l-inbid, minn Franza, Spanja, l-Italja u l-Ġermanja. - Seminar dwar l-inbid Fis-16 ta' Frar 2006, sar seminar bit-titolu ta' "Sfidi u opportunitajiet għall-inbejjed Ewropej", biex ingħatat opportunità lill-partijiet involuti li jressqu l-fehmiet u l-ideat tagħhom fuq il-qagħda attwali u l-prospetti futuri tas-settur ta' l-inbid. Għal dan is-seminar attendew 'il fuq minn mitt persuna, li rrappreżentaw firxa wiesgħa ta' partijiet interessati[6]. - Il-Komunikazzjoni tal-Kummissjoni u l-valutazzjoni ta' l-impatt F'Ġunju 2006, wara li siltet l-ewwel konklużjonijiet mid-dibattitu, il-Kummissjoni addottat Komunikazzjoni lill-Kunsill u lill-Parlament Ewropew b'erba' alternattivi għar-riforma ta' l-OKS. Il-Kummissjoni stiednet lill-partijiet kollha involuti biex jagħtu sehemhom f'dibattitu miftuħ fuq l-OKS ta' l-inbid tal-ġejjieni, u ħabbret li biħsiebha tipproponi riforma ta' l-OKS ta' l-inbid abbażi ta' dawn id-diskussjonijiet. B'qies għall-qagħda tas-settur u għall-għanijiet ta' politika li għandhom jinkisbu, il-Kummissjoni kkunsidrat erba' alternattivi għar-riforma ta' l-OKS ta' l-inbid. Tlieta minn dawn l-alternattivi – iż-żamma tal-qagħda attwali, ir-riforma ta' l-OKS ta' l-inbid skond il-mudell tar-riforma tal-PAK, u d-deregolamentazzjoni totali – ma jindirizzawx b'mod xieraq il-problemi, il-ħtiġijiet u l-karatteristiċi partikolari tas-settur ta' l-inbid. Il-Kummissjoni għamlet valutazzjoni ta' l-impatt, li tinsab fil-Programm ta' Ħidma u li r-rapport tagħha huwa disponibbli fuq il-websajt tal-Kummissjoni[7]. - L-istituzzjonijiet Ewropej Minn Lulju sa Ottubru 2006, saru diskussjonijiet intensi fil-Kunsill, partikolarment waqt tliet laqgħat tal-Kunsill ta' l-Agrikultura u s-Sajd. F'Diċembru 2006, kemm il-Kumitat Ekonomiku u Soċjali Ewropew kif ukoll il-Kumitat tar-Reġjuni addottaw ir-rapporti tagħhom fuq ir-riforma ta' l-inbid. Fi Frar 2007, il-Parlament Ewropew addotta rapport fuq l-inizjattiva tiegħu stess dwar il-Komunikazzjoni. - Il-konsultazzjoni mal-partijiet involuti Il-Kummissjoni ltaqgħet kemm-il darba ma' firxa wiesgħa ta' partijiet involuti, u saru diskussjonijiet fi ħdan il-Grupp Konsultattiv dwar l-Inbid. Barra minn hekk, biex jiġi żgurat djalogu dirett u konkret mas-settur Ewropew ta' l-inbid, minn Frar 2006 'l hawn, il-Kummissarju għall-Agrikultura u l-Iżvilupp Rurali żar ħafna mir-reġjuni differenti ta' vitikultura ma' l-Unjoni Ewropea kollha. - Il-punti ta' tħassib ewlenin li ġew espressi Tul dawn id-dibattiti kollha li saru mindu ġiet addottata l-Komunikazzjoni tal-Kummissjoni, l-Istati Membri u ħafna partijiet involuti kellhom l-opportunità li jesprimu t-tħassib tagħhom. Anki jekk ġew espressi fehmiet diverġenti, il-punti ta' tħassib li ġejjin kienu komuni għal ħafna minnhom: - il-ħtieġa urġenti ta' riforma wiesgħa, fid-dawl ta' l-analiżi ekonomika, l-identifikazzjoni tal-problemi u l-għanijiet tar-riforma ppreżentati mill-Kummissjoni, - ir-riskji soċjali u ekonomiċi li jitnisslu minn qlugħ tad-dwieli wisq imħaffef u wisq ġenerali, - il-ħtieġa urġenti li jitjiebu l-kummerċjalizzazzjoni u l-promozzjoni ta' l-inbid, - ir-riskju għall-kwalità fil-każ li jitneħħew il-projbizzjonijiet fuq il-most importat għall-vinifikazzjoni u fuq it-taħlit ( coupage ) bejn inbejjed ta' l-UE u nbejjed importati. Il-pajjiżi li ma jipproduċux l-inbid saħqu fuq il-ħtieġa li jiddaħħlu miżuri aktar effiċjenti f'termini ta' nfiq u aktar orjentati lejn il-konsumatur. Il-punti ta' tħassib imsemmija hawn fuq tqiesu kif xieraq mill-Kummissjoni f'din il-proposta. 3. L-ELEMENTI ġURIDIċI TAL-PROPOSTA - L-għanijiet tar-riforma L-għanijiet identifikati ta' din ir-riforma huma: - li tkattar il-kompetittività tal-produtturi ta' l-inbid fl-UE; li ssaħħaħ ir-reputazzjoni ta' l-inbid ta' kwalità ta' l-UE bħala l-aqwa fid-dinja; li terġa' tikseb swieq qodma u takkwista swieq ġodda fl-UE u madwar id-dinja; - li toħloq reġim ta' l-inbid li jopera permezz ta' regoli ċari u sempliċi – regoli effettivi li jibbilanċjaw il-provvista u d-domanda; - li toħloq reġim ta' l-inbid li jżomm l-aqwa tradizzjonijiet tal-produzzjoni ta' l-inbid fl-UE, li jsaħħaħ in-nisġa soċjali ta' ħafna żoni rurali, u li jiżgura li kull produzzjoni tirrispetta l-ambjent. Il-politika l-ġdida ta' l-UE dwar l-inbid għandha tqis ukoll it-tħassib dejjem jikber tas-soċjetà fir-rigward tas-saħħa u l-ħarsien tal-konsumatur, il-ħtieġa ta' kompatibbiltà ma' l-Organizzazzjoni Dinjija tal-Kummerċ (id-WTO) u ta' konsistenza mal-PAK aġġornata (l-ewwel u t-tieni pilastri), kif ukoll il-konformità mal-perspettivi finanzjarji. Fl-aħħar nett, ta' min jiġi indikat li din il-proposta tfasslet fid-dawl tal-proposta tal-Kummissjoni għal Regolament tal-Kunsill li jistabbilixxi organizzazzjoni komuni tas-swieq agrikoli. Uħud mid-dispożizzjonijiet ta' natura orizzontali ġew aġġornati, simplifikati u standardizzati sabiex l-OKS ta' l-inbid tkun tista' tiġi inkorporata faċilment fl-OKS waħdenija meta jasal il-waqt. - Sommarju tal-miżuri proposti Filwaqt li tagħraf kemm il-problemi kif ukoll il-potenzjal tas-settur u l-karatteristiċi partikolari tiegħu, wara l-analiżi ddettaljata li saret fil-valutazzjoni ta' l-impatt, il-Kummissjoni tqis li jeħtieġ li tinżamm OKS speċifika għall-inbid, li mingħajr dubju għandha tkun riformata mill-fond. L-isfida hi li jiġu adattati l-istruttura tal-produzzjoni u l-qafas leġiżlattiv sabiex tintlaħaq industrija Ewropea ta' l-inbid sostenibbli u kompetittiva, bi prospetti fit-tul, filwaqt li jiġi żgurat li l-mezzi baġitarji jintużaw bl-aktar mod effettiv f'termini ta' nfiq. Dan jimplika li sa mill-bidu nett, ikollhom jitħassru l-miżuri kollha li rriżultaw mhux effiċjenti, bħalma hu l-appoġġ għad-distillazzjoni ta' prodotti sekondarji, ta' l-alkoħol għax-xorb u ta' l-inbid li jiġi minn għeneb ta' użu doppju, kif ukoll l-appoġġ għall-ħżin privat u r-rifużjonijiet ta' l-esportazzjoni. L-għajnuna għall-most marbuta ma' l-arrikkiment, li ddaħħlet bħala kumpens għall-ispejjeż addizzjonali meta mqabbla ma' dawk taż-żieda artifiċjali biz-zokkor, se titneħħa b'koerenza ma' l-introduzzjoni ta' projbizzjoni fuq l-użu taz-zokkor għall-arrikkiment. Min-naħa tagħha, il-miżura tad-distillazzjoni ta' kriżi se tinbidel ma' żewġ miżuri ta' ġestjoni ta' kriżi mdaħħla fil-pakkett nazzjonali. Karatteristika importanti ta' din ir-riforma wiesgħa hija li l-OKS il-ġdida għall-inbid se tkun konformi mal-ħtiġijiet tad-WTO. B'hekk, se jitneħħew il-miżuri attwali ta' intervent li jxekklu l-kummerċ (l-hekk imsejħa "Kaxxa Ambra"), u fejn għadhom jeżistu miżuri interni ta' appoġġ, il-preferenza se tingħata lil miżuri tal-"Kaxxa l-Ħadra". L-istrateġija proposta hija magħmula minn żewġ fażijiet: l-ewwel fażi, mill-2008 sa l-2013, tinvolvi t-treġġija lura tal-bilanċ fis-suq filwaqt li tingħata għajnuna lil dawk li ma jistgħux jikkompetu biex iħallu s-settur b'dinjità. Matul dan il-perjodu se jiddaħħlu miżuri ġodda biex tittejjeb il-kompetittività, u fit-tieni fażi, mill-1 ta' Jannar 2014 'il quddiem, se jitneħħew id-drittijiet ta' taħwil. 3.1. Miżuri regolatorji mġedda, mħaffa u aktar ċari Inqas restrizzjonijiet għall-produtturi Is-sistema ta' restrizzjonijiet fuq id-drittijiet ta' taħwil se tiġi estiża mill-2010 sa l-2013. Wara dan, sabiex tittejjeb il-kompetittività, mill-1 ta' Jannar 2014 'il quddiem id-dwieli jkunu jistgħu jitħawlu liberament. L-għan huwa li l-prodotturi ta' l-inbid kompetittivi jkunu jistgħu jwessgħu l-produzzjoni tagħhom sabiex jirkupraw swieq qodma u jakkwistaw swieq ġodda fl-UE u f'pajjiżi terzi. Madankollu, realtajiet ġodda tas-suq, u l-kompetenzi ta' l-Istati Membri fejn jidħol l-aċċess għad-denominazzjoni ta' l-oriġini jew l-indikazzjoni ġeografika protetta, per eżempju d-delimitazzjoni taż-żoni, l-iffissar ta' limiti massimi ta' ħsad u regoli oħrajn aktar stretti dwar il-produzzjoni, l-ipproċessar u t-tikkettar, flimkien ma' tmiem ir-rikors sistematiku għax-xibka ta' sikurezza li tirrappreżenta d-distillazzjoni, se jillimitaw de facto l-għadd ta' ettari u jiżguraw li tiġi evitata l-produzzjoni żejda. Kull deċiżjoni ġdida rigward il-produzzjoni se tirrifletti bis-sħiħ il-kapaċità tal-produtturi biex isibu żbokki kummerċjali għall-prodotti tagħhom. Prattiċi enoloġiċi aktar adattabbli : - it-trasferiment mill-Kunsill għall-Kummissjoni tar-responsabbiltà ta' l-awtorizzazzjoni ta' prattiċi enoloġiċi ġodda jew tal-modifika ta' prattiċi enoloġiċi eżistenti, inkluż l-addottar ta' l- acquis , għajr għall-arrikkiment u l-aċidifikazzjoni; - l-evalwazzjoni mill-Kummissjoni tal-prattiċi enoloġiċi addottati mill-Organizzazzjoni Internazzjonali tad-Dielja u l-Inbid (OIV, International Organisation of Vine and Wine ), bl-inkorporazzjoni sussegwenti tagħhom f'Regolament tal-Kummissjoni; - l-awtorizzazzjoni ta' l-użu fl-UE ta' prattiċi enoloġiċi li diġà jkunu ġew miftiehma f'pajjiżi oħrajn għall-produzzjoni ta' nbid għall-esportazzjoni lejn dawn il-pajjiżi; - it-tħassir tar-rekwiżit ta' livell minimu ta' alkoħol naturali fl-inbid. Klassifikar u tikkettar ta' l-inbejjed aktar ċari, aktar koerenti u għaldaqstant aktar orjentati lejn is-suq : Il-kunċett ta' l-inbejjed ta' kwalità ta' l-UE jissejjes fuq approċċ ibbażat fuq l-oriġini ġeografika (inbid ta' kwalità prodott f'reġjun speċifiku). L-UE tixtieq isseddaq, taddatta, issaħħaħ u ġġib 'il quddiem dan il-kunċett mad-dinja kollha. Il-politika dwar il-kwalità se ssir aktar ċara, sempliċi u trasparenti, u għaldaqstant aktar effettiva, billi: - jiġi stabbilit qafas ċar għall-inbejjed b'Indikazzjoni Ġeografika (IĠ), li jkun konsistenti mal-politika orizzontali ta' kwalità (ir-Regolament tal-Kunsill (KE) Nru 510/2006). L-inbejjed b'IĠ jerġgħu jitqassmu fi nbejjed b'indikazzjoni ġeografika protetta (IĠP) u nbejjed b'denominazzjoni ta' l-oriġini protetta (DOP). Se tiġi stabbilita proċedura għar-reġistrazzjoni u l-protezzjoni ta' l-IĠ; - tinżamm il-projbizzjoni fuq it-tagħsir żejjed ta' l-għeneb sabiex tiġi żgurata l-kwalità ta' l-inbid; dan għandu jiġi applikat skond il-prinċipju tas-sussidjarjetà; - jitwessa' r-rwol ta' l-organizzazzjonijiet interprofessjonali sabiex ikunu jistgħu jikkontrollaw u jmexxu l-kwalità ta' l-inbid li jiġi prodott fit-territorji tagħhom. L-istrumenti ta' kontroll jissaħħu wkoll, partikolarment għall-produzzjoni tal-" vin de cépage ". Il-Kummissjoni tipproponi li tissimplifika d-dispożizzjonijiet dwar it-tikkettar billi toħloq qafas legali uniku li japplika għall-kategoriji kollha differenti ta' nbid u għall-indikazzjonijiet marbutin magħhom. Dan il-qafas se jwieġeb għall-htiġijiet tal-konsumaturi, u se jkun aktar konsistenti mal-politika dwar il-kwalità ta' l-inbid. B'mod partikolari, dan jinvolvi: - it-trasferiment ta' kompetenzi mill-Kunsill għall-Kummissjoni; - l-użu ta' strument legali uniku għall-inbejjed kollha, li jimplika li jiġu kkomplimentati kif xieraq ir-regoli fid-Direttiva orizzontali 2000/13/KE dwar it-tikkettar sabiex jilħqu l-ħtiġijiet partikolari tas-settur ta' l-inbid fejn jidħol it-tikkettar obbligatorju u fakultattiv; - it-titjib tal-flessibbiltà tal-politika dwar it-tikkettar, b'qies għall-politiki tad-WTO, billi titneħħa d-distinzjoni bejn ir-regoli dwar it-tikkettar ta' l-inbejjed bi jew mingħajr denominazzjonijiet ta' l-oriġini jew indikazzjonijiet ġeografiċi protetti, u aktar importanti minn hekk, billi titħaffef l-indikazzjoni tal-varjetà tad-dielja u tal-ħsad ta' l-inbejjed mingħajr denominazzjoni ta' l-oriġini jew indikazzjoni ġeografika protetta b'rispett għar-rekwiżiti xierqa ta' traċċabbiltà; - l-iżgurar ta' l-informazzjoni u tal-ħarsien tal-konsumatur, billi dan jiġi nnotifikat totalment bl-oriġini tal-prodott permezz ta' regoli xierqa ta' tikkettar fir-rigward tat-traċċabbiltà. 3.2. L-istabbiliment ta' pakketti nazzjonali biex l-Istati Membri jkunu jistgħu jtejbu l-qagħda speċifika tagħhom Skond id-dikjarazzjoni finanzjarja, il-baġit kumplessiv allokat għal dan it-tip ta' miżuri se jvarja minn EUR 623 miljun fl-2009 għal EUR 830 miljun mill-2015 'il quddiem. Minn dan l-ammont, pakkett baġitarju se jitqiegħed għad-dispożizzjoni ta' kull Stat Membru li jipproduċi l-inbid, ikkalkolat skond tliet kriterji oġġettivi, jiġifieri l-parti ta' erja, produzzjoni u nfiq storiku li tikkorrispondi ma' kull Stat Membru, imqassma bil-koeffiċjenti rispettivi li ġejjin: kwart, kwart u nofs, għajr għall-parti tal-promozzjoni, fejn il-koeffiċjenti jkunu nofs għall-parti korrispondenti ta' erja u nofs għall-parti korrispondenti ta' produzzjoni. Bl-użu tal-pakketti tagħhom, kull Stat Membru jkun jista' jiffinanzja miżuri, skond il-preferenzi tiegħu, minn lista li tinkludi: - appoġġ ġdid għall-promozzjoni f'pajjiżi terzi; - skema ta' ristrutturazzjoni jew trasformazzjoni tal-vinja; - appoġġ ġdid għall-ħsad bikri; - miżuri ġodda ta' ġestjoni ta' kriżi, jiġifieri, assigurazzjoni kontra diżastri naturali u l-ispejjeż amministrattivi tat-twaqqif ta' fond reċiproku speċifiku għas-settur. L-użu tal-pakkett ikun suġġett għal ċerti regoli komuni, inklużi regoli minimi ambjentali applikati skond il-prinċipji tal-kundizzjonalità, sabiex jiġi evitat it-tagħwiġ tal-kompetizzjoni. L-użu tal-pakkett ikun suġġett ukoll għan-notifikar tal-programm nazzjonali speċifiku lill-Kummissjoni. 3.3. Il-ħolqien ta' settur aktar sostenibbli permezz ta' aktar miżuri ta' Żvilupp Rurali Ħafna miżuri li diġà jifformaw parti mir-Regolament dwar l-Iżvilupp Rurali[8] u mill-programmi addottati mill-Istati Membri jistgħu jkunu ta' interess għas-settur ta' l-inbid, għax jistgħu jipprovdu inkoraġġiment u benefiċċju sinifikanti għall-vitikulturi, għall-proċessuri u għan-negozjanti. Dawn il-miżuri jinkludu, fost l-oħrajn: - l-istabbiliment ta' bdiewa żgħażagħ u investimenti f'tagħmir tekniku u f'kummerċjalizzazzjoni mtejba; - it-taħriġ vokazzjonali; - appoġġ għall-informazzjoni u għall-promozzjoni, għal organizzazzjonijiet ta' produtturi li jaddottaw reġim ta' kwalità; - appoġġ agroambjentali biex ikopri spejjeż addizjonali u dħul mitluf li jitnisslu mill-ħolqien u ż-żamma ta' pajsaġġi vitikoli u/jew kulturali; - l-irtirar kmieni: dan għandu jkun konċess eventwalment għal bdiewa li jiddeċiedu li jtemmu kull attività agrikola kummerċjali b'mod definittiv sabiex jittrasferixxu l-azjenda lil bdiewa oħrajn. Il-projbizzjoni ta' l-użu taz-zokkor se ġġiegħel lil ċerti produtturi ta' l-inbid li użaw iz-zokkor għall-arrikkiment b'mod tradizzjonali biex jintroduċu l-użu tal-most għall-arrikkiment. Fil-qafas tal-mizuri ta' żvilupp rurali, l-Istati Membri jkollhom il-possibbiltà li jipprovdu appoġġ għall-investiment ta' produtturi ta' l-inbid li jkollhom jaqilbu mill-użu taz-zokkor għall-arrikkiment għall-użu tal-most. Peress li l-programm ta' Żvilupp Rurali għall-perjodu 2007-2013 bħalissa jinsab fil-fażi ta' l-ippjanar, u sabiex jitħeġġew dawn il-miżuri, se jkun meħtieġ trasferiment ta' fondi bejn intestaturi tal-baġit (tas-suq u ta' pagamenti diretti fuq naħa u Żvilupp Rurali fuq l-oħra), li mbagħad jiġu allokati għar-reġjuni li jipproduċu l-inbid, bħalma sar f'żewġ setturi oħrajn (it-tabakk u l-qoton). Il-baġit trasferit se jvarja minn EUR 100 miljun fl-2009 għal EUR 400 miljun mill-2014 'il quddiem. Ladarba l-programmi ta' Żvilupp Rurali jkunu diġà ġew addottati, l-Istati Membri jkollhom l-opportunità li jaddattawhom sabiex jiżvolġu fil-futur rwol importanti fil-benessri ekonomiku tal-partijiet involuti fis-settur ta' l-inbid, kif ukoll fil-ħarsien ta' l-ambjent fir-reġjuni fejn jitkabbru d-dwieli. 3.4. Il-konsumaturi jkunu infurmati aħjar dwar l-inbejjed Ewropej Ħafna partijiet involuti, partikolarment matul is-Seminar tas-16 ta' Frar 2006, saħqu fuq il-ħtieġa ta' aktar enfasi fuq il-kummerċjalizzazzjoni u l-promozzjoni ta' l-inbid. Il-Kummissjoni biħsiebha tapplika bis-sħiħ politika responsabbli għall-promozzjoni u l-informazzjoni. Għandhom jintużaw l-opportunitajiet kollha disponibbli fil-leġiżlazzjoni Komunitarja, u għandhom jinħolqu oħrajn ġodda, sabiex: - isiru proġetti ġodda ta' promozzjoni barra mill-UE, bl-użu ta' pakketti nazzjonali ta' baġit allokat ambizzjuż ta' EUR 120 miljun, madwar 9% tal-baġit allokat lis-settur. Dawn il-miżuri jkunu kofinanzjati b'50% mill-baġit tal-Komunità; - isiru proġetti msaħħa ta' promozzjoni, bl-użu ta' fondi ta' żvilupp rurali għal organizzazzjonijiet ta' produtturi li jidħlu għal skemi ta' kwalità; - isiru kampanji ġodda ta' informazzjoni dwar il-konsum responsabbli u moderat ta' l-inbid, iffinanzjati wkoll fl-UE permezz tal-qafas legali orizzontali għall-promozzjoni, b'rata miżjuda ta' kofinanzjament (fissata f'60%). Tissaħħaħ ukoll il-kampanja ta' informazzjoni attwali dwar il-klassifikazzjoni Ewropea ta' l-Indikazzjonijiet Ġeografiċi. Għal dan il-għan, ir-Regolament tal-Kunsill (KE) Nru 2826/2000 se jkun emendat, u aktar fondi se jitqiegħdu għad-dispożizzjoni. 3.5. Il-prevenzjoni ta' riskji ambjentali Il-produzzjoni u l-kummerċjalizzazzjoni ta' l-inbid għandhom iqisu bis-sħiħ it-tħassib ambjentali, mill-prattiċi ta' kultivazzjoni għall-metodi ta' pproċessar. Il-Kummissjoni biħsiebha tiżgura li r-riforma tar-reġim ta' l-inbid ittejjeb l-impatt ambjentali tat-tkabbir tad-dwieli u tal-produzzjoni ta' l-inbid, partikolarment fejn jidħlu l-erożjoni u t-tniġġis tal-ħamrija, l-użu ta' prodotti għall-protezzjoni tal-pjanti, u l-ġestjoni ta' l-iskart. Biex jintlaħaq dan il-għan, il-Kummissjoni tipproponi l-miżuri li ġejjin: - l-eliġibbiltà taż-żoni kollha li jipproduċu l-inbid biex jieħdu sehem fl-Iskema ta' Pagament Uniku tfisser li r-regoli ta' kundizzjonalità se jkunu obbligatorji għal dejjem aktar produtturi; - l-introduzzjoni awtomatika ta' żoni fejn ikun sar il-qlugħ tad-dwieli fl-Iskema ta' Pagament Uniku tfisser li r-regoli ta' kundizzjonalità jkunu obbligatorji għal dawn iż-żoni; - il-primjum għall-qlugħ tad-dwieli, kif ukoll il-miżuri ta' ristrutturazzjoni u ta' ħsad bikri ffinanzjati mill-pakketti nazzjonali, se jkunu akkumpanjati minn rekwiżiti minimi ambjentali sabiex tiġi evitata d-degradazzjoni ta' l-art; - jiġi stabbilit limitu minimu aċċettabbli ta' ħarsien ambjentali fil-proċess tal-produzzjoni ta' l-inbid; - jiżdiedu l-fondi għall-programmi ta' Żvilupp Rurali, per eżempju taħt l-Assi 2, għal miżuri ta' appoġġ biex jitjiebu l-ambjent u l-pajsaġġ. 3.6. Alternattivi għall-produtturi inqas kompetittivi Minkejja li ħafna produtturi diġà huma kompetittivi jew se jtejbu l-kompetittività tagħhom permezz tal-miżuri ġodda proposti fir-riforma, uħud minnhom bħalissa jinsabu f'sitwazzjoni mill-aktar diffiċli. Id-dħul tagħhom spiss huwa diġà negattiv, u se jsibuha bi tqila jevitaw il-falliment f'suq li kulma jmur qed isir aktar kompetittiv. Jeħtieġ li jinżamm reġim ta' abbandun definittiv sabiex dawn il-produtturi jkunu jistgħu joħorġu mis-settur b'dinjità. Il-kultivaturi tad-dwieli għandhom ikunu liberi li jagħżlu jekk jaqilgħux id-dwieli jew le. Madankollu, biex ikunu evitati problemi soċjali u/jew ambjentali, l-Istati Membri ser jitħallew jillimitaw il-qlugħ tad-dwieli f'muntanji u f'vinji li jinsabu f'għoljiet weqfin, kif ukoll f'reġjuni suġġetti għal restrizzjonijiet ambjentali speċifiċi, u/jew li jissospendu l-qlugħ tad-dwieli jekk l-erja kkumulata totali fejn ikun sar il-qlugħ taqbeż l-10% taż-żona tal-vinja tagħhom. Il-primjum għall-qlugħ tad-dwieli se jiżdied, u se jkun iffissat f'livell attraenti. Biex titħeġġeġ l-adozzjoni ta' din il-miżura mill-ewwel sena, se tiġi stabbilita skala nieżla applikabbli għall-primjum, mifruxa fuq il-kumplament tal-perjodu ta' restrizzjonijiet fuq it-taħwil. Permezz tal-baġit allokat jistgħu jiġu jinqalgħu madwar 200 000 ettaru ta' dwieli fl-Unjoni Ewropea f'perjodu ta' ħames snin. Din hija l-erja li tikkorrispondi għall-parti mill-eċċess strutturali li teħtieġ titneħħa, fid-dawl tat-titjib li sar dan l-aħħar fil-kummerċ kif ukoll l-effetti pożittivi fuq il-bilanċ tas-suq mistennija mill-miżuri l-oħrajn proposti, b'mod partikolari tmiem l-arrikkiment biz-zokkor, il-promozzjoni, il-ħsad bikri u l-appoġġ ta' Żvilupp Rurali. Iż-żona agrikola li kienet użata għat-tkabbir tad-dwieli, ladarba maqlugħa, tikkwalifika bħala żona eliġibbli taħt l-Iskema ta' Pagament Uniku, kif ukoll li tirċievi l-għajnuna diretta diżassoċjata, korrispondenti għall-medja reġjonali. 3.7. Il-kummerċ ma' pajjiżi terzi B'qies għall-fatt li n-negozjati tad-WTO għadhom għaddejjin u li r-riżultati tagħhom għadhom mhumiex magħrufa, il-proposta ta' riforma ma tolqotx il-qafas legali attwali rigward il-kummerċ estern, bl-eċċezzjoni tar-rifużjonijiet ta' l-esportazzjoni. Madankollu, għall-inbid, ġew analizzati l-impatt u r-rwol tar-rifużjonijiet ta' l-esportazzjoni. L-impatt ekonomiku tagħhom naqas b'mod konsiderevoli. Tabilħaqq, l-esportazzjonijiet b'rifużjonijiet jirrappreżentaw inqas minn 15% ta' l-esportazzjonijiet totali bil-volum. Il-valur tar-rifużjonijiet ta' l-esportazzjoni jirrappreżenta 3.4% tal-valur tal-prodotti eliġibbli għar-rifużjonijiet ta' l-esportazzjoni. Għaldaqstant, tqies li jista' jsir użu aħjar mill-fondi allokati għal dan l-istrument, per eżempju li parti minnhom tiġi ddedikata għall-promozzjoni. B'hekk huwa propost li r-rifużjonijiet ta' l-esportazzjoni jitneħħew. 3.8. It-tisħiħ tal-koerenza tal-KAP, is-simplifikazzjoni u l-konformità bis-sħiħ mal-leġiżlazzjoni Komunitarja It-twessigħ ta' l-eliġibbiltà taż-żoni kollha li jipproduċu l-inbid biex jieħdu sehem fl-Iskema ta' Pagament Uniku huwa pass sinifikanti 'l quddiem fit-tentattiv biex il-produtturi ta' l-inbid ikunu offruti livell għoli ta' flessibbiltà, u biex jiġi żgurat li jkunu ttrattati b'mod indaqs ma' bdiewa oħrajn. Għal dan il-għan, ir-Regolament tal-Kunsill (KE) Nru 1782/2003 se jiġi emendat. Il-proposta tipprovdi għal simplifikazzjoni tal-leġiżlazzjoni, simplifikazzjoni tal-proċeduri amministrattivi għall-awtoritajiet pubbliċi (ta' l-UE, nazzjonali jew reġjonali), u simplifikazzjoni tal-proċeduri amministrattivi għal partijiet privati. Per eżempju, is-simplifikazzjoni amministrattiva li titnissel mit-tneħħija tal-miżuri tas-suq u tad-drittijiet ta' taħwil mill-2014 'il quddiem tirrappreżenta vantaġġ konsiderevoli tar-riforma proposta. Is-simplifikazzjoni u t-trasmissjoni elettronika ta' dokumenti ta' akkumpanjament għandhom jitħeġġu wkoll. Indipendentement mit-tneħħija tar-restrizzjonijiet fuq it-taħwil, l-operaturi ekonomiċi u l-Istati Membri għandhom jirrispettaw il-leġiżlazzjoni Komunitarja eżistenti f'dak li jirrigwarda l-hekk imsejħa vinji irregolari u illegali. Il-konformità ma' dawn ir-regoli huwa ta' l-akbar importanza għall-funzjonament tajjeb ta' l-OKS. Jekk dawn ir-regoli ma jiġux osservati, il-Kummissjoni se (tkompli) tieħu miżuri xierqa fil-qafas tal-proċeduri ta' l-approvazzjoni tal-kontijiet, jew, jekk meħtieġ, tibda proċeduri ta' ksur taħt l-Artikolu 226 tat-Trattat. 4. L-IMPLIKAZZJONI GħALL-BAġIT L-impatt tar-riforma proposta ma jżidx l-ispejjeż fir-rigward tal-livell reċenti ta' EUR 1.3 biljun allokati lis-settur. Dan il-baġit se jintuża: - fl-OKS il-ġdida, għal pakketti nazzjonali, inkluża l-promozzjoni lil pajjiżi terzi, fuq naħa, u l-qlugħ tad-dwieli, fuq l-oħra, - biex jippermetti t-trasferiment għal miżuri ta' Żvilupp Rurali għal reġjuni li jipproduċu l-inbid, u - biex jippermetti t-trasferiment għall-iskema ta' pagament uniku, skond iż-żoni fejn isir il-qlugħ tad-dwieli. Huwa mistenni li t-tibdiliet u l-innovazzjonijiet fir-reġim iwasslu għal użu aktar effiċjenti tal-baġit. Barra minn hekk, il-fondi li se jintużaw għal kampanji ta' informazzjoni fis-suq intern dwar l-inbejjed b'denominazzjoni ta' l-oriġini jew indikazzjoni ġeografika protetta, inbejjed varjetali u konsum responsabbli, se jiżdiedu bi EUR 3 miljuni. WERREJ TITOLU I DISPOżIZZJONIJIET INTRODUTTORJI 23 TITOLU II MIżURI TA' APPOġġ 24 Kapitolu I Programmi ta' appoġġ 24 Taqsima 1 Dispożizzjonijiet introduttorji 24 Taqsima 2 Programmi ta' appoġġ 25 Taqsima 3 Miżuri speċifiċi ta' appoġġ 27 Taqsima 4 Dispożizzjonijiet ġenerali 30 Kapitolu II It-trasferiment finanzjarju 31 TITOLU III MIżURI REGOLATORJI 31 Kapitolu I Regoli ġenerali 31 Kapitolu II Prattiċi enoloġiċi u restrizzjonijiet 33 Kapitolu III Id-denominazzjonijiet ta' l-oriġini u l-indikazzjonijiet ġeografiċi 35 Taqsima 1 L-ambitu u d-definizzjonijiet 35 Taqsima 2 L-applikazzjoni għall-protezzjoni 36 Taqsima 3 Il-proċedura għall-għoti ta' protezzjoni 37 Taqsima 4 Każijiet speċifiċi 39 Taqsima 5 Il-protezzjoni u l-kontroll 41 Taqsima 6 Dispożizzjonijiet ġenerali 44 Kapitolu IV It-tikkettar 44 Kapitolu V L-organizzazzjonijiet tal-produtturi u interprofessjonali 47 TITOLU IV IL-KUMMERċ MA' PAJJIżI TERZI 50 Kapitolu I Dispożizzjonijiet komuni 50 Kapitolu II Il-liċenzji ta' l-importazzjoni u l-esportazzjoni 51 Kapitolu III Miżuri ta' salvagwardja 53 Kapitolu IV Regoli li japplikaw għall-importazzjoni 55 TITOLU V IL-POTENZJAL TAL-PRODUZZJONI 56 Kapitolu I Taħwil illegali 56 Kapitolu II Sistema tranżitorja tad-dritt ta' taħwil 58 Kapitolu III Skema ta' qlugħ tad-dwieli 62 TITOLU VI DISPOżIZZJONIJIET ġENERALI 66 TITOLU VII DISPOżIZZJONIJIET TRANżITORJI U FINALI 69 Kapitolu I Emendi 69 Kapitolu II Dispożizzjonijiet tranżitorji u finali 72 2007/0138 (CNS) Proposta għal REGOLAMENT TAL-KUNSILL dwar l-organizzazzjoni komuni tas-suq ta' l-inbid u li jemenda ċerti Regolamenti IL-KUNSILL TA' L-UNJONI EWROPEA, Wara li kkunsidra t-Trattat li jistabbilixxi l-Komunità Ewropea, u b'mod partikolari l-Artikoli 36 u 37 tiegħu, Wara li kkunsidra l-proposta mill-Kummissjoni, Wara li kkunsidra l-opinjoni tal-Parlament Ewropew, Billi: (1) Ir-reġim attwali applikabbli għas-settur ta' l-inbid huwa stabbilit fir-Regolament tal-Kunsill (KE) Nru 1493/1999 tas-17 ta' Mejju 1999 dwar l-organizzazzjoni komuni tas-suq ta' l-inbid[9]. (2) Il-konsum ta' l-inbid fil-Komunità kulma jmur qed jonqos, filwaqt li mill-1996 'il hawn, il-volum ta' l-inbid esportat mill-Komunità qiegħed jiżdied b'ritmu ħafna aktar kajman minn dak ta' l-importazzjoni. Din il-qagħda wasslet għal telf fil-bilanċ bejn il-provvista u d-domanda, li min-naħa tiegħu jinħass fil-prezzijiet tal-produzzjoni u fid-dħul tal-produtturi. (3) Mhux l-istrumenti kollha inklużi attwalment fir-Regolament (KE) Nru 1493/1999 urew l-effiċjenza tagħhom biex joħolqu settur kompetittiv u sostenibbli. Il-mekkaniżmi tas-suq, bħad-distillazzjoni ta' kriżi, ma rriżultawx effiċjenti f'termini ta' nfiq, tant li wasslu għal eċċessi strutturali mingħajr l-esiġenza ta' titjib fl-istrutturi rilevanti ta' kompetittività. Barra minn hekk, uħud mill-miżuri regolatorji fis-seħħ illimitaw bla bżonn l-attivitajiet tal-produtturi kompetittivi. (4) Fi kliem ieħor, il-qafas legali attwali ma jidhirx li huwa kapaċi jilħaq b'mod sostenibbli l-għanijiet stabbiliti fl-Artikolu 33 tat-Trattat, u lanqas, b'mod partikolari, jistabbilizza s-suq ta' l-inbid u jiżgura livell tajjeb ta' għixien għal din il-komunità agrikola. (5) Għaldaqstant, fid-dawl ta' l-esperjenza miksuba, jeħtieġ li jinbidel mill-qiegħ ir-reġim Komunitarju applikabbli għas-settur ta' l-inbid, bil-għan li jintlaħqu l-għanijiet li ġejjin: it-tkattir tal-kompetittività tal-produtturi ta' l-inbid fl-UE; it-tisħiħ tar-reputazzjoni ta' l-inbid ta' kwalità tal-Komunità bħala l-aqwa fid-dinja; il-ksib mill-ġdid ta' swieq qodma u l-akkwist ta' swieq ġodda fil-Komunità u madwar id-dinja; il-ħolqien ta' reġim ta' l-inbid li jopera permezz ta' regoli ċari, sempliċi u effettivi li jibbilanċjaw il-provvista u d-domanda; il-ħolqien ta' reġim ta' l-inbid li jżomm l-aqwa tradizzjonijiet tal-produzzjoni ta' l-inbid fil-Komunità, li jsaħħaħ in-nisġa soċjali ta' ħafna żoni rurali, u li jiżgura li kull produzzjoni tirrispetta l-ambjent. Għaldaqstant, jeħtieġ li jiġi rrevokat ir-Regolament (KE) Nru 1493/1999 u jinbidel ma' dan ir-Regolament ġdid. (6) Dan ir-Regolament ġie ppreċedut minn proċess ta' valutazzjoni u konsulatazzjoni biex ġew identifikati u indirizzati aħjar il-ħtiġijiet tas-settur ta' l-inbid. Rapport estern ta' valutazzjoni ġie kkummissjonat u ppubblikat f'Novembru 2004. Biex tagħti opportunità lill-partijiet involuti biex jesprimu fehmithom, il-Kummissjoni organizzat seminar fis-16 ta' Frar 2006. It-22 ta' Ġunju 2006 ġiet ippubblikata Kommunikazzjoni mill-Kummissjoni bit-titlu "Lejn settur ta' l-inbid Ewropew sostenibbli"[10], flimkien ma' valutazzjoni ta' l-impatt li fiha ġew elenkati għadd ta' alternattivi għar-riforma tas-settur. (7) Minn Lulju sa Novembru 2006, saru diskussjonijiet fil-Kunsill. F'Diċembru 2006, il-Kumitat Ekonomiku u Soċjali Ewropew u l-Kumitat tar-Reġjuni addottaw rapporti dwar l-alternattivi proposti għar-riforma tas-settur ta' l-inbid, kif imniżżla fil-Komunikazzjoni mill-Kummissjoni. Il-15 ta' Frar 2007, il-Parlament Ewropew addotta rapport fuq l-inizjattiva tiegħu stess dwar il-Komunikazzjoni. Il-konklużjonijiet ta' dan ir-rapport tqiesu fit-tfassil ta' dan ir-Regolament. (8) Ir-Regolament tal-Kunsill [ jekk magħrufin qabel l-adozzjoni ta' dan ir-Regolament, daħħal in-numru, it-titlu sħiħ u referenzi ta' pubblikazzjoni ] li jistabbilixxi organizzazzjoni komuni tas-swieq agrikoli ("organizzazzjoni komuni tas-swieq unika") eventwalment għandu jkopri wkoll is-settur ta' l-inbid. L-organizzazzjoni komuni tas-swieq unika tinkludi dispożizzjonijiet ta' natura orizzontali, partikolarment dwar il-kummerċ ma' pajjiżi terzi, ir-regoli tal-kompetizzjoni, il-kontrolli u l-penali, u l-iskambju ta' informazzjoni bejn il-Kummissjoni u l-Istati Membri. Biex titħaffef l-inkorporazzjoni futura tagħhom fl-organizzazzjoni komuni tas-swieq unika, id-dispożizzjonijiet ta' dan ir-Regolament li jirrigwardaw il-kwistjonijet orizzontali msemmija għandhom ikunu allinjati kemm jista' jkun ma' dawk inklużi fl-organizzazzjoni komuni tas-swieq unika. (9) Huwa importanti li jkunu pprovduti miżuri ta' appoġġ li jsaħħu l-istrutturi ta' kompetizzjoni. Filwaqt li dawn il-miżuri għandhom ikunu ffinanzjati u ddefiniti mill-Komunità, għandu jkun f'idejn l-Istati Membri li jagħżlu t-taħlita t-tajba adattata tagħhom għall-ħtiġijiet tat-territorji rispettivi tagħhom, b'qies għall-karatteristiċi partikolari tar-reġjuni fejn meħtieġ, kif ukoll li jintegraw il-miżuri magħżula fil-programmi nazzjonali ta' appoġġ. L-Istati Membri għandhom ikunu responsabbli wkoll għall-implimentazzjoni ta' dawn il-programmi. (10) Il-muftieħ finanzjarju għat-tqassim fost l-Istati Membri tal-fondi għall-programmi nazzjonali ta' appoġġ għandu jissejjes fuq tliet kriterji: l-ewwel wieħed il-perċentwal storiku tal-baġit għall-vitikultura, u t-tnejn l-oħra l-erja mħawla mid-dwieli u l-produzzjoni storika. (11) Miżura fondamentali f'dawn il-programmi għandha tkun il-promozzjoni u l-kummerċjalizzazzjoni ta' l-inbejjed tal-Komunità f'pajjiżi terzi, u għandu jiġi allokat ċertu ammont tal-baġit għal din il-miżura. Fid-dawl ta' l-effetti strutturali pożittivi tagħhom fuq is-settur, l-attivitajiet ta' ristrutturar u trasformazzjoni għandhom ikomplu jkunu koperti. Strumenti ta' prevenzjoni, bħall-assigurazzjoni tal-ħsad, il-fondi reċiproċi u l-ħsad bikri, għandhom ikunu eliġibbli għal għajnuna fil-qafas tal-programmi ta' appoġġ, sabiex titħeġġeġ strateġija responsabbli għal sitwazzjonjiet ta' kriżi. (12) Fejn ikun vijabbli, il-finanzjament mill-Komunità tal-miżuri eliġibbli għandu jkunu suġġett għall-konformità tal-produtturi kkonċernati ma' ċerti regoli ambjentali fis-seħħ. Kull fejn jinstab nuqqas ta' konformità f'dan ir-rigward, għandhom jitnaqqsu l-għajnuniet b'mod korrispondenti. (13) L-appoġġ għas-settur għandu jiġi wkoll minn miżuri strutturali fil-qafas tar-Regolament tal-Kunsill (KE) Nru 1698/2005 ta' l-20 ta' Settembru 2005 dwar l-appoġġ għall-iżvilupp rurali mill-Fond Agrikolu Ewropew għall-Iżvilupp Rurali (l-EAFRD)[11]. (14) Il-miżuri li ġejjin, inklużi fir-Regolament (KE) Nru 1698/2005, huma ta' interess għas-settur ta' l-inbid: l-istabbiliment ta' bdiewa żgħażagħ u ta' investimenti f'tagħmir tekniku u fit-titjib tal-kummerċjalizzazzjoni, it-taħriġ vokazzjonali, appoġġ għall-informazzjoni u għall-promozzjoni għal organizzazzjonijiet ta' produtturi li jaddottaw l-iskema ta' kwalità, l-appoġġ agroambjentali, l-irtirar kmieni konċess għal bdiewa li jiddeċiedu li jtemmu kull attività agrikola kummerċjali b'mod definittiv sabiex jittrasferixxu l-azjenda lil bdiewa oħrajn. (15) Biex jiżdiedu l-mezzi finanzjarji disponibbli fil-qafas tar-Regolament (KE) Nru 1698/2005, jeħtieġ li jiġi stabbilit trasferiment progressiv ta' fondi għall-baġit taħt dan ir-Regolament. (16) Għandhom japplikaw ċerti miżuri regolatorji fis-settur ta' l-inbid, b'mod partikolari għal raġunijiet ta' saħħa, kwalità u aspettattivi tal-konsumaturi. (17) L-Istati Membri għandhom jibqgħu responsabbli għall-klassifikazzjoni tal-varjetajiet ta' l-għeneb li minnhom jista' jsir l-inbid fit-territorji tagħhom. Ċerti varjetajiet ta' għeneb ta' l-inbid għandhom ikunu esklużi. (18) Ċerti prodotti koperti minn dan ir-Regolament għandhom ikunu kkummerċjalizzati fil-Komunità skond klassifikazzjoni speċifika ta' prodotti tad-dwieli u l-ispeċifikazzjonijiet korrispondenti. (19) Il-prodotti koperti minn dan ir-Regolament għandhom jiġu prodotti skond ċerti regoli dwar il-prattiċi enoloġiċi u restrizzjonijiet, li jiggarantixxu li jiġi indirizzat it-tħassib rigward is-saħħa kif ukoll li jintlaħqu l-aspettattivi tal-konsumaturi fir-rigward tal-kwalità u l-metodi ta' produzzjoni. Għall-iskopijiet ta' flessibbiltà, il-Kummissjoni għandha tingħatalha r-responsabblità li żżomm dawn il-prattiċi aġġornati u li tawtorizza prattiċi ġodda, għajr fl-oqsma politikament sensittivi ta' l-arrikkiment u l-aċidifikazzjoni. Fil-każ ta' dawn ta' l-aħħar, il-Kunsill għandu jibqa' kompetenti fir-rigward ta' tibdiliet eventwali. (20) Iż-żieda tal-kontenut ta' alkoħol fl-inbid għandha tkun suġġetta għal ċerti limiti, u, fejn applikabbli, għandha ssir billi jiżdied ma' l-inbid most ikkonċentrat u msoffi. Iż-żieda tas-sukrożju ma' l-inbid ma għandhiex tkun permessa aktar. (21) Fid-dawl tal-kwalità fqira ta' l-inbid li jinkiseb mit-tagħsir żejjed, din il-prattika għandha tkun ipprojbita. (22) Biex jintlaħqu l-istandards internazzjonali f'dan il-qasam, il-Kummissjoni għandha ġeneralment timxi fuq il-bażi tal-prattiċi enoloġiċi awtorizzati mill-Organizzazzjoni Internazzjonali tad-Dielja u l-Inbid (l-OIV). Dawn l-istandards għandhom japplikaw ukoll għall-inbejjed Komunitarji maħsubin għall-esportazzjoni, indipendentement minn regoli aktar stretti li jistgħu jkunu applikabbli fil-Komunità, sabiex ma jixxekklux l-attivitajiet tal-produtturi Komunitarji fi swieq barranin. (23) It-taħlit ( coupage ) ta' nbid li joriġina minn pajjiż terz ma' nbid tal-Komunità, u t-taħlit bejn inbejjed li joriġinaw minn pajjiżi terzi, għandhom jibqgħu pprojbiti fil-Komunità. Għall-istess raġuni, ċerti tipi ta' most, meraq ta' l-għeneb u għeneb frisk li joriġinaw minn pajjiżi terzi ma għandhomx jintużaw jew jiżdiedu fil-produzzjoni ta' l-inbid fit-territorju tal-Komunità. (24) Il-kunċett ta' l-inbejjed ta' kwalità fil-Komunità jissejjes, fost l-oħrajn, fuq il-karatteristiċi speċifiċi attribwibbli għall-oriġini ġeografika ta' l-inbid. Dawn l-inbejjed jiġu identifikati għall-konsumaturi permezz ta' denominazzjonijiet ta' l-oriġini u indikazzjonijiet ġeografiċi protetti, anki jekk f'dan ir-rigward is-sistema attwali għadha mhijiex żviluppata bis-sħiħ. Biex ikun permess qafas trasparenti u aktar elaborat li jiffavorixxi r-rikonoxximent tal-kwalità tal-prodotti kkonċernati, għandu jiġi stabbiliti reġim li fih l-applikazzjonijiet għal denominazzjoni ta' l-oriġini jew indikazzjoni ġeografika jiġu eżaminati bi qbil ma' l-istrateġija segwita fil-qafas tal-politika Komunitarja orizzontali għall-kwalità, applikabbli għal prodotti ta' l-ikel għajr l-inbid u l-ispirti, fir-Regolament tal-Kunsill (KE) Nru 510/2006 ta' l-20 ta' Marzu 2006 dwar il-protezzjoni ta' l-indikazzjonijiet ġeografiċi u tad-denominazzjonijiet ta' l-oriġini għall-prodotti agrikoli u ta' l-ikel[12]. (25) Biex jinżammu l-karatteristiċi partikolari ta' kwalità ta' l-inbejjed b'denominazzjoni ta' l-oriġini jew indikazzjoni ġeografika, l-Istati Membri għandhom ikunu awtorizzati li japplikaw regoli aktar stretti f'dan ir-rigward. (26) Biex jikkwalifikaw għall-protezzjoni fil-Komunità, id-denominazzjonijiet ta' l-oriġini u l-indikazzjonijiet ġeografiċi għandhom ikunu rrikonoxxuti u rreġistrati fil-livell Komunitarju. Bil-għan li jiġi żgurat li l-ismijiet rispettivi jilħqu l-kundizzjonijiet stipulati f'dan ir-Regolament, l-applikazzjonijiet għandhom jiġu eżaminati mill-awtoritajiet nazzjonali ta' l-Istat Membru kkonċernat, suġġett għall-konformità ma' dispożizzjonijiet komuni minimi, inkluża proċedura nazzjonali għall-oġġezzjoni. Wara dan, jaqbel li l-Kummissjoni teżamina bir-reqqa dawn id-deċiżjonijiet, sabiex tiżgura li l-applikazzjonijiet jissodisfaw il-kundizzjonijiet imniżżla f'dan ir-Regolament, u li l-approċċ fost l-Istati Membri huwa wieħed uniformi. (27) Il-protezzjoni għandha tkun miftuħa għal denominazzjonijiet ta' l-oriġini u indikazzjonijiet ġeografiċi ta' pajjiżi terzi, fejn dawn ikunu protetti fil-pajjiż ta' l-oriġini. (28) Il-proċedura ta' reġistrazzjoni għandha tippermetti lil kwalunkwe persuna naturali jew legali li jkollha interess leġittimu fi Stat Membru jew pajjiż terz teżerċita d-drittijiet tagħha billi tinnotifika l-oġġezzjonijiet li jkollha. (29) Id-denominazzjonijiet ta' l-oriġini u l-indikazzjonijiet ġeografiċi rreġistrati għandhom igawdu mill-protezzjoni kontra użi li jisfruttaw b'mod mhux xieraq ir-reputazzjoni li ħaqqhom il-prodotti konformi. Sabiex titħeġġeġ il-kompetizzjoni ġusta u biex il-konsumaturi ma jiġux imqarrqa, din il-protezzjoni għandha tolqot ukoll prodotti u servizzi mhux koperti minn dan ir-Regolament, inklużi dawk li mhumiex imniżżlin fl-Anness I tat-Trattat. (30) Għandhom ikunu pprovduti proċeduri li jippermettu l-emendar ta' speċifikazzjonijiet tal-prodotti wara li tkun ingħatat il-protezzjoni, kif ukoll it-tħassir tad-denominazzjoni ta' l-oriġini jew ta' l-indikazzjoni ġeografika, partikolarment jekk m'għadhiex żgurata l-konformità ma' l-ispeċifikazzjoni tal-prodott korrispondenti. (31) Id-denominazzjonijiet ta' l-oriġini u l-indikazzjonijiet ġeografiċi protetti fit-territorju tal-Komunità għandhom ikunu suġġetti għal monitoraġġ, fejn possibbli b'konsistenza mar-Regolament tal-Parlament Ewropew u tal-Kunsill Nru 882/2004 tad-29 ta' April 2004 dwar il-kontrolli uffiċjali mwettqa biex tiġi żgurata l-verifikazzjoni tal-konformità mal-liġi ta' l-għalf u l-ikel, mas-saħħa ta' l-annimali u mar-regoli dwar il- welfare [benessri] ta' l-annimali[13], bl-inklużjoni ta' sistema ta' kontrolli biex jiżguraw il-konformità ma' l-ispeċifikazzjonijiet tal-prodott ta' l-inbejjed ikkonċernati. (32) L-Istati Membri għandhom ikunu awtorizzati li jistabbilixxu miżata biex tkopri l-ispejjeż imġarrba. (33) Għal raġunijiet ta' ċertezza legali, id-denominazzjonijiet ta' l-oriġini u l-indikazzjonijiet ġeografiċi li diġà jeżistu fil-Komunità għandhom ikunu eżenti mill-applikazzjoni tal-proċedura l-ġdida ta' eżaminar. Madankollu, l-Istati Membri kkonċernati għandhom jipprovdu lill-Kummissjoni t-tagħrif bażiku u l-atti li permezz tagħhom ikunu ġew rikonoxxuti fil-livell nazzjonali. Fin-nuqqas ta' dan, il-prodotti kkonċernati għandhom jitilfu l-protezzjoni tagħhom bħala denominazzjonijiet ta' l-oriġini jew indikazzjonijiet ġeografiċi. Barra minn hekk, għal raġunijiet ta' ċertezza legali, għandu jkun limitat l-ambitu ta' applikazzjoni għat-tħassir ta' denominazzjonijiet ta' l-oriġini u indikazzjonijiet ġeografiċi eżistenti. (34) Jeħtieġ li titneħħa l-possibbiltà li l-ismijiet ġeografiċi jkunu protetti fil-livell nazzjonali billi jitqiesu ekwivalenti għal denominazzjonijiet ta' l-oriġini jew indikazzjonijiet ġeografiċi. (35) Id-deskrizzjoni, id-denominazzjoni u l-preżentazzjoni tal-prodotti koperti minn dan ir-Regolament jistgħu jinfluwenzaw b'mod konsiderevoli l-prospetti ta' kummerċjalizzazzjoni tagħhom. Id-differenzi li jista' jkun hemm fost il-liġijiet ta' l-Istati Membri rigward it-tikkettar tal-prodotti ta' l-inbid jistgħu jxekklu l-funzjonament tajjeb tas-suq intern. (36) Għaldaqstant, għandhom jiġu stipulati regoli li jqisu l-interessi leġittimi tal-konsumaturi u tal-produtturi. Jeħtieġu għalhekk regoli Komunitarji dwar it-tikkettar. (37) Dawn ir-regoli għandhom jipprovdu għall-użu obbligatorju ta' ċerti termini biex jidentifikaw il-prodott skond il-kategoriji tal-bejgħ, u biex tingħata lill-konsumaturi ċerta informazzjoni importanti. L-użu ta' elementi oħrajn ta' informazzjoni fakultattiva għandu jiġi indirizzat ukoll fil-qafas Komunitarju. (38) Għajr jekk diġà jkun hemm dispożizzjonijet f'dan ir-rigward, ir-regoli dwar it-tikkettar fis-settur ta' l-inbid għandhom jikkomplimentaw dawk stipulati fid-Direttiva tal-Parlament Ewropew u tal-Kunsill (KE) Nru 2000/13/KE dwar l-approssimazzjoni ta' liġijiet ta' l-Istati Membri li għandhom x'jaqsmu ma' tikkettjar, preżentazzjoni u riklamar ta' oġġetti ta' l-ikel[14], li japplikaw orizzontalment. L-esperjenza turi li ma jaqbilx li ssir distinzjoni bejn ir-regoli dwar it-tikkettar skond il-kategorija tal-prodotti ta' l-inbid. Ir-regoli għandhom japplikaw għall-kategoriji kollha differenti ta' nbid, inklużi l-prodotti importati. B'mod partikolari, għandhom jippermettu l-indikazzjoni ta' varjetà ta' għeneb ta' l-inbid u ta' ħsad fuq nbejjed mingħajr denominazzjoni ta' l-oriġini jew indikazzjoni ġeografika, suġġetta għal rekwiżiti li jirrigwardaw l-eżattezza tat-tikkettar u l-monitoraġġ rispettiv. (39) L-eżistenza u t-twaqqif ta' organizzazzjonijiet ta' produtturi għad għandhom il-potenzjal li jikkontribwixxu għall-qadi tal-bżonnijiet tas-settur ta' l-inbid, kif iddefiniti fil-livell Komunitarju. Il-fejda tagħhom għandha tkun fl-ambitu u fl-effiċjenza tas-servizzi li joffru lill-membri tagħhom. L-istess jgħodd għall-organizzazzjonijiet interprofessjonali. Għaldaqstant, l-Istati Membri għandhom jirrikonoxxu l-organizzazzjonijiet li jilħqu ċerti rekwiżiti ddefiniti fil-livell Komunitarju. (40) Sabiex jittejjeb il-funzjonament tas-suq għal inbejjed b'denominazzjoni ta' l-oriġini jew b'indikazzjoni ġeografika, l-Istati Membri għandhom ikunu kapaċi jimplimentaw deċiżjonijiet meħuda minn organizzazzjonijiet interprofessjonali. Madankollu, l-ambitu ta' dawn id-deċiżjonijiet għandu jeskludi l-prattiċi li jistgħu jxekklu l-kompetizzjoni. (41) Il-ħolqien ta' suq waħdieni Komunitarju jimplika l-introduzzjoni ta' sistema ta' kummerċ fil-fruntieri esterni tal-Komunità. Dan għandu jinkludi dazji għall-importazzjoni, u fil-prinċipju, għandu jistabbilizza s-suq Komunitarju. Is-sistema ta' kummerċ għandha tissejjes fuq l-obbligi internazzjonali tal-Komunità, b'mod partikolari dawk li jitnisslu mill-ftehimiet ta' l-Organizzazzjoni Dinjija tal-Kummerċ (id-WTO). (42) Il-monitoraġġ tal-flussi kummerċjali huma fuq kollox kwistjoni ta' tmexxija li għandha tiġi indirizzata b'mod flessibbli. B'konsegwenza ta' dan, il-Kummissjoni għandha tieħu deċiżjoni dwar ir-rekwiżiti li għandhom jissodisfaw il-liċenzji, b'qies għall-ħtieġa ta' liċenzji ta' l-importazzjoni u l-esportazzjoni għall-ġestjoni tas-swieq ikkonċernati, u b'mod partikolari, għall-monitoraġġ ta' l-importazzjonijiet tal-prodotti kkonċernati. Madankollu, kundizzjonijiet ġenerali applikabbli għal dawn il-liċenzji għandhom ikunu stipulati f'dan ir-Regolament. (43) Fejn issir dispożizzjoni għal liċenzji ta' l-importazzjoni u l-esportazzjoni, għandha tiġi ddepożitata garanzija biex tiżgura li jsiru t-trasferimenti li għalihom jkunu nħarġu l-liċenzji. (44) Permezz tas-sistema tad-dazji għall-importazzjoni, il-miżuri protettivi l-oħra kollha fil-fruntieri esterni tal-Komunità mhumiex meħtieġa. F'ċirkustanzi eċċezzjonali, jista' jkun li l-mekkaniżmu tas-suq intern u tad-dazji jirriżultaw insuffiċjenti. F'dawn il-każijiet, sabiex is-suq tal-Komunità ma jitħalliex mingħajr difiża kontra t-tfixkil li jista' jirriżulta, il-Komunità għandha tkun f'qagħda li tieħu il-miżuri kollha meħtieġa mingħajr dewmien. Dawn il-miżuri għandhom ikunu konformi ma' l-impenji internazzjonali tal-Komunità. (45) Sabiex jiġu evitati jew mtaffija l-effetti negattivi fuq is-suq Komunitarju li jistgħu jġibu magħhom, partikolarment, l-importazzjonijiet tal-meraq ta' l-għeneb u tal-prodotti tal-most, dawn l-importazzjonijiet għandhom ikunu suġġetti għal ħlas ta' dazju addizjonali, sakemm jiġu sodisfatti ċerti kundizzjonijiet. (46) Biex jiġi żgurat il-funzjonament tajjeb tas-suq ta' l-inbid, u b'mod partikolari, biex jiġi evitat it-tfixkil tas-suq, għandha tkun provduta l-possibbiltà li jiġi pprojbit l-użu ta' arranġamenti ta' l-ipproċessar lejn l-intern jew lejn l-estern. Biex dan it-tip ta' strument ta' ġestjoni tas-suq jirnexxi, is-soltu jrid jiġi applikat mingħajr wisq dewmien. Għaldaqstant, il-Kummissjoni għandha tingħata s-setgħat korrispondenti. (47) Il-prodotti importati minn pajjiżi terzi għandhom ikunu suġġetti għar-regoli Komunitarji dwar il-kategoriji tal-prodotti, it-tikkettar, u d-denominazzjonijiet ta' l-oriġini u l-indikazzjonijiet ġeografiċi. Għandhom ikunu akkumpanjati minn rapport ta' analiżi. (48) Taħt ċerti kundizzjonijiet, jixraq illi l-Kummissjoni tingħata s-setgħa li tistabbilixxi u tamministra kwoti tariffarji li jitnisslu minn ftehimiet internazzjonali konklużi skond it-Trattat jew minn atti oħra tal-Kunsill. (49) Fil-produzzjoni żejda ta' l-inbid il-Komunità marret għall-agħar minħabba ksur tal-projbizzjoni tranżitorja tat-taħwil ġdid. Jeżistu għadd sinifikanti ta' każijiet ta' taħwil illegali fil-Komunità, li jwasslu għal kompetizzjoni inġusta u jkattru l-problemi tas-settur. (50) Rigward iż-żoni illegali, għandha ssir distinzjoni bejn dawk li tħawlu qabel l-1 ta' Settembru 1998 u dawk li tħawlu wara, f'dak li jirrigwarda l-obbligi tal-produtturi lejn dawk iż-żoni. (51) Iż-żoni illegali minn qabel l-1 ta' Settembru 1998 s'issa m'huma suġġetti għall-ebda obbligu ta' qlugħ tad-dwieli. Il-produtturi kkonċernati għandu jkunu obbligati li jirregolarizzaw is-sitwazzjoni tagħhom bil-ħlas ta' miżata. Jekk iż-żoni kkonċernati ma jiġux regolarizzati sal-31 ta' Diċembru 2009, il-produtturi għandhom ikunu obbligati li jaqilgħu d-dwieli fiż-żoni kkonċernati bi spejjeż tagħhom stess. In-nuqqas ta' konformità ma' dan il-qlugħ obbligatorju tad-dwieli għandu jwassal għall-ħlas ta' penali. (52) Skond is-sanzjoni stipulata fir-Regolament (KE) Nru 1493/1999, għandhom jinqalgħu d-dwieli f'dawk iż-żoni li jkunu tħawlu wara l-1 ta' Settembru 1998 bi ksur tal-projbizzjoni korrispondenti. In-nuqqas ta' konformità ma' dan il-qlugħ obbligatorju tad-dwieli għandu jwassal għall-ħlas ta' penali. (53) Sakemm jiġu implimentati l-miżuri ta' regolarizzazzjoni u qlugħ tad-dwieli, l-inbid minn żoni mħawla bi ksur tal-projbizzjoni u li ma jkunux ġew irregolarizzati skond ir-Regolament (KE) Nru 1493/1999, ma għandux jitqiegħed fis-suq għajr għad-distillazzjoni bi spejjeż tal-produttur ikkonċernat. Il-preżentazzjoni mill-produtturi ta' kuntratti ta' distillazzjoni għandha tiżgura monitoraġġ ta' din ir-regola aħjar minn dik li saret sal-lum. (54) Filwaqt li l-projbizzjoni tranżitorja tat-taħwil ġdid kellha ċertu effett fuq il-bilanċ bejn il-provvista u d-domanda fis-suq ta' l-inbid, fl-istess ħin ħolqot xkiel għall-produtturi kompetittivi li jixtiequ jwieġbu għaż-żieda fid-domanda b'mod flessibbli. (55) Peress li għadu ma ntlaħaqx bilanċ fis-suq, u peress li l-miżuri ta' akkumpanjament, bħall–iskema ta' qlugħ tad-dwieli, jeħtieġu ċertu żmien sakemm ikollhom effett, jaqbel li tinżamm il-projbizzjoni fuq it-taħwil ġdid sal-31 ta' Diċembru 2013. Madankollu, il-projbizzjoni għandha titneħħa minn dik id-data 'l quddiem sabiex il-produtturi kompetittivi jkunu jistgħu jwieġbu liberament għall-kundizzjonijiet tas-suq. (56) L-awtorizzazzjoni eżistenti tat-taħwil ġdid ta' żoni maħsubin għall-mixtliet għat-tilqim, għall-konsolidazzjoni ta' l-art u għax-xiri obbligatorju, kif ukoll għal esperimenti ta' vitikultura, uriet li ma toħloqx xkiel għas-suq ta' l-inbid, u għaldaqstant għandha tibqa' fis-seħħ, suġġetta għall-kontrolli li jkunu meħtieġa. (57) Fejn il-produtturi jintrabtu li jaqilgħu d-dwieli f'żoni mħawla ekwivalenti, għandhom jibqgħu jingħataw id-drittijiet ta' taħwil mill-ġdid, għax dan it-taħwil ġeneralment ma jkollu l-ebda effett fuq il-produzzjoni. (58) Barra minn hekk, l-Istati Membri għandhom ikunu kapaċi jawtorizzaw it-trasferiment ta' drittijiet ta' taħwil mill-ġdid lil azjenda oħra, suġġett għal kontrolli stretti, sakemm dan it-trasferiment isir favur il-kwalità, jikkonċerna ż-żoni maħsubin għall-mixtliet għat-tilqim, jew ikun marbut mat-trasferiment ta' parti mill-azjenda. Dawn it-trasferimenti għandhom jinżammu fl-istess Stat Membru. (59) Sabiex tittejjeb it-tmexxija tal-potenzjal tal-vitikultura, u biex jiġi promoss l-użu effiċjenti tad-drittijiet ta' taħwil u b'hekk ikompli jittaffa l-effett tar-restrizzjoni tranżitorja fuq it-taħwil, is-sistemi tar-riservi nazzjonali jew reġjonali għandhom jibqgħu. (60) L-Istati Membri għandhom jingħataw kompetenzi wiesgħa fit-tmexxija tar-riservi, suġġetta għall-kontrolli li jkunu meħtieġa, sabiex ikunu jistgħu jaddattaw aħjar l-użu tad-drittijiet ta' taħwil ta' dawn ir-riservi mal-ħtiġijiet lokali. Dawn il-kompetenzi għandhom jinkludu l-possibbiltà li jinxtraw drittijiet ta' taħwil biex jiffinanzjaw ir-riserva, kif ukoll li jinbigħu drittijiet ta' taħwil mir-riserva. Għal dan il-għan, l-Istati Membri għandhom jibqgħu awtorizzati li ma japplikawx is-sistema tar-riserva, bil-kundizzjoni li jkunu jistgħu jagħtu prova li diġà għandhom sistema effiċjenti ta' amministrazzjoni tad-drittijiet ta' taħwil. (61) L-għoti ta' benefiċċji speċifiċi lil produtturi żgħażagħ ta' l-inbid jista' jħaffef mhux biss l-istabbiliment tagħhom iżda wkoll l-addattament strutturali ta' l-azjendi tagħhom wara l-istabbiliment inizjali. Għaldaqstant, dawn il-produtturi għandhom ikunu eliġibbli għall-għoti ta' drittijiet mir-riservi mingħajr ħlas. (62) Biex jiġi żgurat li r-riżorsi jintużaw bl-aktar mod effiċjenti possibbli, u biex il-provvista tkun aġġustata aħjar għad-domanda, id-drittijiet ta' taħwil għandhom jintużaw mir-riċevituri tagħhom fi żmien raġjonevoli. Fin-nuqqas ta' dan, għandhom ikunu allokati jew riallokati lir-riservi. Għall-istess raġunijiet, id-drittijiet fir-riserva għandhom jingħataw fi żmien raġjonevoli. (63) Il-produzzjoni f'dawk l-Istati Membri fejn il-produzzjoni ta' l-inbid hija anqas minn 25 000 ettolitru fis-sena ma tolqotx serjament l-bilanċ tas-suq. Għaldaqstant, dawn l-Istati Membri għandhom ikunu eżenti mill-projbizzjoni tranżitorja fuq it-taħwil ġdid, iżda fl-istess ħin, ma għandux ikollhom aċċess għall-iskema tal-qlugħ tad-dwieli. (64) Bħala miżura komplimentari bil-għan li jinħoloq settur addattat għall-kundizzjonijiet tas-suq, għandha tiddaħħal skema ta' qlugħ tad-dwieli. Fejn il-produtturi jqisu li l-kundizzjonijiet f'ċerti żoni ma jiffavorixxux produzzjoni vjabbli, għandha tingħatalhom l-għażla li jnaqqsu l-ispejjeż tagħhom u jirtiraw dawn iż-żoni mill-produzzjoni ta' l-inbid b'mod permanenti. Fl-istess ħin, għandu jkollhom il-possibbiltà li jwettqu attivitajiet oħrajn fuq l-artijiet ikkonċernati, jew li jirtiraw mill-produzzjoni agrikola għalkollox. (65) L-esperjenza turi li jekk jitħalla f'idejn l-Istati Membri li jippermettu l-qlugħ tad-dwieli bi ħlas ta' primjum, ikun hemm ir-riskju li kemm il-miżura kif ukoll l-effetti mistennija fuq il-provvista jkunu ineffettivi. Għaldaqstant, b'kuntrast mar-reġim attwali, il-produtturi għandhom ikunu ġeneralment eliġibbli biex jieħdu sehem fl-iskema tal-qlugħ tad-dwieli, u għandu jkollhom id-dritt esklussiv li jiddeċiedu japplikawx jew le. Bħala kumpens, għandu jingħatalhom primjum għal kull ettaru ta' dwieli maqlugħa. (66) Jeħtieġ li l-Istati Membri jkunu jistgħu jiffissaw, fuq il-bażi ta' kriterji oġġettivi, il-livelli speċifiċi tal-primjum għall-qlugħ tad-dwieli, skond ċerti skali stabbiliti mill-Kummissjoni. (67) Biex jiġi garantit it-trattament responsabbli taż-żoni fejn jinqalgħu d-dwieli, id-dritt għal primjum għandu jiddependi mill-konformità mar-regoli ambjentali applikabbli min-naħa tal-produtturi kkonċernati. Fejn jinstab nuqqas ta' konformità, il-primjum għall-qlugħ tad-dwieli għandu jitnaqqas b'mod proporzjonali. (68) Biex jiġu evitati problemi ambjentali, l-Istati Membri għandhom ikunu kapaċi jeskludu l-qlugħ tad-dwieli fil-muntanji u f'għoljiet weqfin, kif ukoll fil-każ ta' tħassib ambjentali, skond kundizzjonijiet speċifiċi. L-Istati Membri għandu jkollhom il-possibbiltà li jwaqqfu l-qlugħ tad-dwieli fejn l-erja totali maqlugħa tkun laħqet 10% miż-żoni mħawla bid-dwieli. (69) Iż-żona agrikola li kienet użata għat-tkabbir tad-dwieli, ladarba maqlugħa, għandha tikkwalifika bħala żona eliġibbli taħt l-Iskema ta' Pagament Uniku, kif ukoll li tirċievi l-għajnuna diretta diżassoċjata korrispondenti għall-medja reġjonali, li għal raġunijiet baġitarji ma għandhiex taqbeż it-EUR 350 għal kull ettaru. (70) L-għoti ta' għajnuniet nazzjonali jista' jfixkel il-funzjonament tajjeb tas-suq waħdieni. Għaldaqstant, jeħtieġ li d-dispożizzjonijiet tat-Trattat li jirregolaw l-għajnuniet mill-Istat ikunu applikati għall-prodotti koperti mill-organizzazzjoni komuni tas-suq għall-inbid. Min-naħa l-oħra, id-dispożizzjonijiet dwar il-primjum għall-qlugħ tad-dwieli, flimkien ma' ċerti miżuri fil-qafas tal-programmi ta' appoġġ, ma għandhomx ikunu xkiel għall-għoti ta' għajnuna nazzjonali bl-istess għanijiet. (71) Biex ikun hemm ġestjoni aħjar tal-potenzjal tal-vitikultura, jixraq li l-Istati Membri jibagħtu lill-Kummissjoni inventarju tal-potenzjal ta' produzzjoni tagħhom. Dan it-tagħrif għandu jissejjes fuq ir-reġistru tal-vinji eżistenti. Biex l-Istati Membri jitħeġġew jibagħtu l-inventarju, l-appoġġ għar-ristrutturar u t-trasformazzjoni għandu jkun limitat għal dawk l-Istati Membri li jkunu bagħtuh. (72) Bil-għan li tkun disponibbli l-informazzjoni meħtieġa biex isiru d-deċiżjonijiet rilevanti amministrattivi u ta' politika, il-produtturi ta' l-għeneb ta' l-inbid, tal-most u ta' l-inbid għandhom jissottomettu dikjarazzjoni tal-ħsad. L-Istati Membri għandhom ikunu kapaċi li jirrikjedu li n-negozjanti ta' l-għeneb għall-produzzjoni ta' l-inbid jiddikjaraw kull sena l-kwantitajiet kummerċjalizzati mill-aħħar ħsad. Il-produtturi tal-most u ta' l-inbid, u n-negozjanti għajr dawk bl-imnut, għandhom jiddikjaraw il-ħażniet tagħhom ta' most u ta' nbid. (73) Biex jiġi stabbilit livell sodifaċenti ta' traċċabbiltà tal-prodotti kkonċernati, partikolarment fl-interess tal-ħarsien tal-konsumatur, għandu jkun provdut li l-prodotti kollha koperti minn dan ir-Regolament ikollhom dokument ta' akkumpanjament meta jiċċirkolaw fil-Komunità. (74) Il-miżuri meħtieġa għall-implimentazzjoni ta' dan ir-Regolament għandhom ikunu addottati skond id-Deċiżjoni tal-Kunsill 1999/468/KE tat-28 ta' Ġunju 1999 li tipprovdi l-proċeduri għall-eżerċizzju tas-setgħat ta' l-implimentazzjoni konferiti fuq il-Kummissjoni[15]. (75) L-ispejjeż imġarrba mill-Istati Membri b'konsegwenza ta' l-obbligi li jitnisslu mill-applikazzjoni ta' dan ir-Regolament għandhom ikunu ffinanzjati mill-Komunità, skond ir-Regolament tal-Kunsill (KE) Nru 1290/2005 ta' l-21 ta' Ġunju 2005 dwar il-finanzjament tal-politika agrikola komuni[16]. (76) L-Istati Membri u l-Kummissjoni għandhom jinnotifikaw lil xulxin it-tagħrif meħtieġ għall-applikazzjoni ta' dan ir-Regolament. (77) Biex jiġi garantit il-qadi ta' l-obbligi stipulati f'dan ir-Regolament, jeħtieġ li jsiru kontrolli u li jkunu applikati sanzjonijiet fil-każ ta' nuqqas ta' konformità ma' dawn l-obbligi. Għaldaqstant, il-Kummissjoni għandha tingħata s-setgħat biex tistabbilixxi r-regoli korrispondenti, inklużi dawk li jikkonċernaw l-irkupru ta' pagamenti li tħallsu mingħajr bżonn, kif ukoll l-obbligi ta' rrappurtar ta' l-Istati Membri. (78) L-awtoritajiet ta' l-Istati Membri għandhom ikunu responsabbli li jiżguraw il-konformità ma' dan ir-Regolament, u għandhom isiru dispożizzjonijiet sabiex il-Kummissjoni tkun tista' tissorvelja u tiżgura din il-konformità. (79) Biex tkun provduta l-inkorporazzjoni tas-settur ta' l-inbid fl-Iskema ta' Pagament Uniku, iż-żoni kollha attivi fil-vitikultura għandhom ikunu eliġibbli għall-Iskema ta' Pagament Uniku pprovduta fir-Regolament tal-Kunsill (KE) Nru 1782/2003 tad-29 ta' Settembru 2003 li jistabbilixxi regoli komuni għal skemi diretti ta' appoġġ fi ħdan il-politika agrikola komuni u li jistabbilixxi ċerti skemi ta' appoġġ għall-bdiewa[17]. (80) Il-vitikulturi fil-Bulgarija, ir-Repubblika Ċeka, l-Estonja, Ċipru, il-Latvja, il-Litwanja, l-Ungerija, Malta, il-Polonja, ir-Rumanija, is-Slovenja u s-Slovakkja għandhom igawdu mill-introduzzjoni tal-komponent ta' l-inbid fl-Iskema ta' Pagament Uniku, bl-istess kundizzjonijiet bħall-vitikulturi tal-Komunità kif kienet magħmula fit-30 ta' April 2004. Għaldaqstant, il-komponent ta' l-inbid fl-Iskema ta' Pagament Uniku ma għandux ikun suġġett għall-applikazzjoni ta' l-iskeda ta' żidiet ipprovduta fl-Artikolu 143a tar-Regolament (KE) Nru 1782/2003. (81) Ir-Regolament tal-Kunsill (KE) Nru 2702/1999 ta' l-14 ta' Diċembru 1999 dwar miżuri sabiex jipprovdu t-tagħrif fuq, u jippromwovu, il-prodotti agrikoli f'pajjiżi terzi[18], ir-Regolament tal-Kunsill (KE) Nru 2826/2000 tad-19 ta' Diċembru 2000 dwar l-azzjonijiet ta' tagħrif u ta' promozzjoni għall-prodotti agrikoli fis-suq intern[19], u r-Regolament (KE) Nru 1782/2003, għandhom ikunu emendati skond dan. (82) Il-bidla mid-dispożizzjonijiet fir-Regolament (KE) Nru 1493/1999 u r-Regolamenti l-oħrajn fis-settur ta' l-inbid għal dawk f'dan ir-Regolament tista' tagħti lok għal diffikultajiet li mhumiex ikkontemplati minn dan ir-Regolament. Sabiex tiġi indirizzati din il-possibbiltà, għandha ssir dispożizzjoni sabiex il-Kummissjoni tadotta l-miżuri tranżitorji meħtieġa. Il-Kummissjoni għandha wkoll tiġi awtorizzata biex issolvi problemi prattiċi speċifiċi, ADOTTA DAN IR-REGOLAMENT: TITOLU I DISPOżIZZJONIJIET INTRODUTTORJI Artikolu 1 Is-suġġett u l-ambitu 1. Dan ir-Regolament jistipula regoli speċifici li japplikaw għall-produzzjoni u l-kummerċjalizzazzjoni tal-prodotti li ġejjin: Il-kodiċi tan-NM | Deskrizzjoni | 0806 10 90 | Għeneb frisk apparti mill-għeneb tal-mejda | 2009 61 2009 69 | Meraq ta' l-għeneb (inkluż most) | 2204 30 92 2204 30 94 2204 30 96 2204 30 98 | Most ieħor, apparti minn dak fil-fermentazzjoni jew bil-fermentazzjoni mwaqqfa mod ieħor li mhuwiex biż-żieda ta' l-alkoħol | 2204 | Inbid minn għeneb frisk, inklużi nbejjed imsaħħin; most apparti minn dak ta' l-intestatura 2009, għajr most ieħor tas-subintestaturi 2204 30 92, 2204 30 94, 2204 30 96 u 2204 30 98 | 2206 00 10 | Piquette | 2209 00 11 | Ħall ta' l-inbid | 2209 00 19 | 2307 00 11 | Karfa ta' l-inbid | 2307 00 19 | 2308 90 11 | Residwu mill-għasra | 2308 90 19 | 2. Rigward il-prodotti msemmija fil-paragrafu 1, dan ir-Regolament jipprovdi għal: (a) miżuri ta' appoġġ, (b) miżuri regolatorji, (c) regoli dwar kummerċ ma' pajjiżi terzi, (d) regoli li jiggvernaw il-potenzjal tal-produzzjoni. Artikolu 2 Definizzjonijiet Għall-finijiet ta' dan ir-Regolament, għandhom japplikaw id-definizzjonijiet stipulati fl-Anness I. TITOLU II MIżURI TA' APPOġġ Kapitolu I Programmi ta' appoġġ TAQSIMA 1 DISPOżIZZJONIJIET INTRODUTTORJI Artikolu 3 L-ambitu Dan il-Kapitolu jistipula r-regoli li jiggvernaw l-għotja ta' fondi Komunitarji lill-Istati Membri u l-użu tal-fondi minn Stati Membri permezz ta' programmi nazzjonali ta' appoġġ (minn hawn 'il quddiem "programmi ta' appoġġ") biex jiffinanzjaw miżuri ta' appoġġ li jgħinu s-settur ta' l-inbid. Artikolu 4 Il-kompatibbiltà u l-konsistenza 1. Il-programmi ta' appoġġ għandhom ikunu konformi mal-liġi Komunitarja u għandhom ikunu konsistenti ma' l-attivitajiet, politika u prijoritajiet Komunitarji. 2. L-Istati Membri għandhom ikunu responsabbli għall-programmi ta' appoġġ u jiżguraw li jkunu mfassla u implimentati b'mod oġġettiv, b'qies għall-qagħda ekonomika tal-produtturi kkonċernati u l-ħtieġa li jiġi evitat it-trattament inġust bejn il-produtturi. 3. L-ebda appoġġ ma għandu jingħata: (a) għal proġetti ta' riċerka u miżuri biex jappoġġjaw proġetti ta' riċerka; (b) għal miżuri koperti bir-Regolament (KE) Nru 1698/2005. TAQSIMA 2 PROGRAMMI TA' APPOġġ Artikolu 5 Il-preżentazzjoni tal-programmi ta' appoġġ 1. Kull Stat Membru produttur imsemmi fl-Anness II għandu, għall-ewwel darba sat-30 ta' April 2008, jippreżenta lill-Kummissjoni abbozz ta' programm ta' appoġġ għal ħames snin bil-miżuri skond dan il-Kapitolu. Il-miżuri ta' appoġġ għandhom jitfasslu fil-livell ġeografiku li l-Istati Membri jqisu l-aktar xieraq. Qabel ma jiġi ppreżentat lill-Kummissjoni, il-programm ta' appoġġ għandu jkun suġġett għal konsultazzjoni ma' l-awtoritajiet u organizzazzjonijiet kompetenti fil-livell territorjali xieraq. Kull Stat Membru għandu jippreżenta abbozz ta' programm uniku li jista' jakkomoda karatteristiċi partikolari reġjonali. 2. Il-programmi ta' appoġġ għandhom jibdew japplikaw tliet xhur wara li jiġu ppreżentati lill-Kummissjoni. Madankollu, jekk il-programm ippreżentat ma jkunx konformi mal-kundizzjonijiet stipulati f'dan il-Kapitolu, il-Kummissjoni għandha tinforma lill-Istat Membru b'dan. F'dan il-każ, l-Istat Membru għandu jippreżenta programm revedut lill-Kummissjoni. Il-programm revedut isir applikabbli xahrejn wara n-notifika sakemm ma jkunx għad hemm xi inkompatibbiltà. Jekk iva dan is-subparagrafu għandu japplika. 3. Il-paragrafu 2 għandu japplika mutatis mutandis għal tibdiliet fi programmi ta' appoġġ ippreżentati minn Stati Membri. Artikolu 6 Il-kontenut tal-programmi ta' appoġġ Il-programmi ta' appoġġ għandhom jikkonsistu mill-elementi li ġejjin: (a) deskrizzjoni dettaljata tal-miżuri proposti kif ukoll l-għanijiet kwantifikati tagħhom; (b) ir-riżultati ta' konsultazzjonijiet li saru; (c) valutazzjoni li turi l-impatt mistenni kemm tekniku, ekonomiku, ambjentali u soċjali; (d) skeda għall-implimentazzjoni tal-miżuri; (e) tabella tal-finanzjament ġenerali li turi r-riżorsi li ser jintużaw u l-allokazzjoni indikattiva mbassra tar-riżorsi bejn il-miżuri skond il-limiti kif ipprovduti fl-Anness II; (f) prova tal-kompatibbiltà u l-konsistenza bejn id-diversi miżuri tal-programm; (g) il-kriterji u l-indikaturi kwantitattivi li se jintużaw għall-monitoraġġ u għall-evalwazzjoni kif ukoll il-passi meħuda biex jiżguraw li l-programmi jiġu implimentati b'mod xieraq u effettiv; (h) il-kriterji u l-indikaturi li se jintużaw biex jivverifikaw li l-programmi ta' appoġġ ikunu ppreżentati u implimentati b'mod oġġettiv, b'qies għall-qagħda ekonomika tal-produtturi kkonċernati u l-ħtieġa li jiġi evitat it-trattament inġust bejn il-produtturi; (i) id-dispożizzjonijiet għall-kontrolli u l-penali; (j) isem l-awtoritajiet u l-entitajiet kompetenti responsabbli mill-implimentazzjoni tal-programm. Artikolu 7 Miżuri eliġibbli Il-programmi ta' appoġġ għandu jkun fihom miżuri ta' promozzjoni għal swieq ta' pajjiżi terzi skond l-Artikolu 9. Għandu jkun fihom ukoll għall-anqas waħda minn dawn il-miżuri li ġejjin: (a) ristrutturar u trasformazzjoni tal-vinji; (b) ħsad bikri; (c) fondi reċiproċi; (d) assigurazzjoni tal-ħsad. Artikolu 8 Regoli ġenerali dwar il-programmi ta' appoġġ 1. L-allokazzjoni tal-fondi Komunitarji disponibbli kif ukoll il-limiti tal-baġit huma pprovduti fl-Anness II. 2. L-appoġġ Komunitarju għandu jingħata biss għal spejjeż eliġibbli mġarrba wara l-preżentazzjoni tal-programm ta' appoġġ rilevanti kif imsemmi fl-Artikolu 5(1). 3. L-Istati Membri ma għandhomx jikkontribwixxu għall-ispejjeż ta' miżuri (ko)finanzjati mill-Komunità taħt il-programmi ta' appoġġ. 4. B'deroga mill-paragrafu 3, l-Istati Membri jistgħu jagħtu għajnuna nazzjonali skond ir-regoli Komunitarji rilevanti dwar għajnuna mill-Istat għall-miżuri msemmija fl-Artikoli 9 u 13. Ir-rata massima ta' għajnuna kif stipulata fir-regoli Komunitarji rilevanti dwar għajnuniet mill-Istat għandha tapplika għall-(ko)finanzjament pubbliku globali inklużi kemm fondi Komunitarji kif ukoll nazzjonali. TAQSIMA 3 MIżURI SPEċIFIċI TA' APPOġġ Artikolu 9 Il-promozzjoni fis-swieq tal-pajjiżi terzi 1. L-appoġġ skond dan l-Artikolu għandu jkopri miżuri informattivi u promozzjonali dwar inbejjed Komunitarji f'pajjiżi terzi, u b'hekk tissaħħaħ il-kompetittività tagħhom f'dawk il-pajjiżi. 2. Il-miżuri msemmija fil-paragrafu 1 jirreferu għal inbejjed b'denominazzjoni ta' l-oriġini jew indikazzjoni ġeografika protetta, jew inbejjed b'indikazzjoni tal-varjetà ta' l-għeneb ta' l-inbid. 3. Il-miżuri msemmija fil-paragrafu 1 jistgħu jinkludu: (a) relazzjonijiet pubbliċi, miżuri promozzjonali jew pubbliċitarji, b'mod partikolari l-enfasi fuq il-vantaġġi tal-prodotti Komunitarji, speċjalment rigward kwalità, sikurezza ta' l-ikel jew ħarsien ta' l-ambjent; (b) parteċipazzjoni f'avvenimenti, fieri jew esibizzjonijiet ta' importanza internazzjonali; (c) kampanji informattivi, b'mod partikolari fuq is-sistemi Komunitarji li jkopru denominazzjonijiet ta' l-oriġini, indikazzjonijiet ġeografiċi u l-produzzjoni organika; (d) l-istudji ta' swieq ġodda, meħtieġa għall-espansjoni ta' żbokki kummerċjali fis-suq; (e) l-istudji sabiex jiġu evalwati r-riżultati tal-miżuri promozzjonali u informattivi. 4. Il-kontribuzzjoni Komunitarja għal attivitajiet promozzjonali ma għandhiex taqbeż il-50% ta' l-ispiża eliġibbli. 5. L-Istati Membri għandhom iħallu għall-anqas il-fondi Komunitarji stipulati fl-Anness II għal miżuri ta' promozzjoni fi swieq ta' pajjiżi terzi. Il-fondi hekk riservati ma għandhomx ikunu disponibbli għal miżuri oħra. Artikolu 10 Ir-ristrutturar u t-trasformazzjoni tal-vinji 1. L-għan tal-miżuri relatati mar-ristrutturar u t-trasformazzjoni tal-vinji għandu jkun li tiżdied il-kompetittività tal-produtturi ta' l-inbid. 2. Ir-ristrutturar u t-trasformazzjoni tal-vinji għandhom ikunu appoġġjati taħt dan l-Artikolu biss jekk l-Istati Membri jippreżentaw inventarju tal-potenzjal produttiv tagħhom skond l-Artikolu 100. 3. L-appoġġ għar-ristrutturar u t-trasformazzjoni tal-vinji jista' jkopri waħda jew aktar minn dawn l-attivitajiet li ġejjin: (a) it-trasformazzjoni varjetali, inkluż permezz ta' tilqim mill-ġdid; (b) it-trasferiment ta' vinji; (c) titjib fit-tekniki ta' tmexxija ta' vinji. L-iskema m'għandhiex tkopri t-tiġdid normali ta' vinji li jkunu waslu fi tmiem il-ħajja naturali tagħhom. 4. L-appoġġ għar-ristrutturar u t-trasformazzjoni tal-vinji ser jieħu l-forom li ġejjin: (a) kumpens lill-produtturi għat-telf fid-dħul minħabba l-implimentazzjoni tal-miżura; (b) kontribuzzjoni għall-ispejjeż ta' ristrutturar u trasformazzjoni. 5. Kumpens lill-produtturi għat-telf fid-dħul kif imsemmi fil-paragrafu 4(a) jista' jkopri sa 100% tat-telf rilevanti u jieħu waħda minn dawn il-forom li ġejjin: (a) minkejja d-dispożizzjonijiet tal-Kapitolu II tat-Titolu V, il-permess għall-koeżistenza ta' dwieli kemm qodma kif ukoll ġodda għal perjodu ffissat li ma jaqbiżx it-tliet snin, sa tmiem ir-reġim tranżitorju rigward id-drittijiet tat-taħwil, jiġifieri sa mhux aktar tard mill-31 ta' Diċembru 2013; (b) kumpens finanzjarju. 6. Il-kontribuzzjoni Komunitarja għall-ispejjeż reali ta' ristrutturar u trasformazzjoni tal-vinji ma għandhiex taqbeż l-50%. F'reġjuni kklassifkati bħala reġjuni ta' konverġenza skond ir-Regolament (KE) Nru 1083/2006, il-kontribuzzjoni Komunitarja għall-ispejjeż ta' ristrutturar u trasformazzjoni m'ghandhomx jaqbżu l-75%. Artikolu 11 Il-ħsad bikri 1. Għall-għanijiet ta' dan l-Artikolu, "ħsad bikri" tfisser il-qerda totali jew il-qtugħ ta' għenieqed ta' l-għeneb meta jkunu għadhom ma sarux, u b'hekk il-produzzjoni tar-raba' rilevanti tiġi fix-xejn. 2. L-appoġġ għal ħsad bikri għandu jikkontribwixxi biex jerġa' jinkiseb il-bilanc bejn il-provvista u d-domanda fis-suq ta' l-inbid fil-Komunità, sabiex jiġu evitati kriżijiet fis-suq. 3. L-appoġġ għal ħsad bikri jista' jingħata bħala kumpens f'forma ta' pagament b'rata fissa għal kull ettaru li jrid jiġi ddeterminat mill-Istat Membru kkonċernat. Il-pagament m'għandux jaqbeż il-50% tas-somma ta' l-ispejjeż diretti u t-telf fid-dħul relatati mal-qerda jew il-qtugħ ta' għenieqed ta' għeneb. 4. L-Istati Membri kkonċernati għandhom jistabbilixxu sistema bbażata fuq kriterji oġġettivi biex jiżguraw li l-miżura tal-ħsad bikri ma twassalx għal kumpens għal produtturi individwali ta' l-inbid ogħla mil-limiti msemmija fit-tieni subparagrafu tal-paragrafu 3. Artikolu 12 Fondi reċiproċi 1. L-appoġġ għall-istabbiliment ta' fondi reċiproċi għandu jipprovdi għajnuna lill-produtturi li jfittxu li jassiguraw ruħhom kontra ċaqliq fis-suq. 2. L-appoġġ għall-istabbiliment ta' fondi reċiproċi jista' jingħata fil-forma ta' għajnuna temporanja u digressiva biex tkopri l-ispejjeż amministrattivi tal-fondi. Artikolu 13 L-assigurazzjoni tal-ħsad 1. L-appoġġ għall-assigurazzjoni tal-ħsad għandu jikkontribwixxi biex jipproteġi d-dħul tal-produtturi meta jintlaqat minn diżastri naturali, avvenimenti klimatiċi, mard jew impestazzjonijiet mid-dud. 2. L-appoġġ għal assigurazzjoni fuq ħsad jista' jingħata fil-forma ta' kontribuzzjoni Komunitarja finanzjarja li ma tistax taqbeż: (a) it-80% tan-nefqa fil-primjums ta' l-assigurazzjoni mħallsa mill-produtturi għal assigurazzjoni kontra telf minħabba avvenimenti klimatiċi li jistgħu jitqiesu bħala diżastri naturali; (b) il-50% tan-nefqa fil-primjums ta' l-assigurazzjoni mħallsa minn produtturi għal assigurazzjoni kontra: - telf imsemmi fil-punt (a) u kontra telf ieħor minħabba avvenimenti klimatiċi; - telf minħabba mard ta' annimali jew pjanti jew impestazzjonijiet mid-dud. 3. L-appoġġ għal assigurazzjoni fuq il-ħsad jista' jingħata biss jekk il-pagamenti ta' kumpens ikkonċernati lill-produtturi mill-assigurazzjoni ma jkunux aktar minn 100% tat-telf imġarrab fid-dħul, waqt li jitqies kwalunkwe kumpens li jistgħu jieħdu l-produtturi minn skemi oħra ta' appoġġ relatati mar-riskju assigurat. 4. L-appoġġ għal assigurazzjoni fuq ħsad ma għandux jgħawweġ il-kompetizzjoni fis-suq ta' l-assigurazzjoni. Artikolu 14 Il-kundizzjonalità Meta jinstab li l-bdiewa ma jkunux konformi fl-azjendi tagħhom, fi kwalunkwe żmien matul ħames snin mill-pagament taħt il-programmi ta' appoġġ għal ristrutturar u trasformazzjoni, jew fi kwalunkwe żmien f'sena mill-pagament taħt il-programmi ta' appoġġ għall-ħsad bikri, mar-rekwiżiti statutorji ta' tmexxija u l-kundizzjoni agrikola u ambjentali tajba msemmija fl-Artikoli 3 sa 7 tar-Regolament (KE) Nru 1782/2003, l-ammont tal-pagament, meta n-nuqqas ta’ konformità hija riżultat ta' azzjoni jew ta' nuqqas ta' azzjoni li ġejja direttament min-naħa tal-bidwi, għandu jitnaqqas jew jiġi kkanċellat, parti minnu jew kollu skond il-gravità, il-miżura, il-permanenza u r-repetizzjoni tan-nonkonfomità. Fejn applikabbli, il-bidwi għandu jinġiegħel irodd lura l-pagament skond il-kundizzjonijiet stipulati fid-dispożizzjonijiet relatati. Ir-regoli għandhom ikunu ddeterminati skond il-proċeduri msemmija fl-Artikolu 144(2) tar-Regolament (KE) Nru 1782/2003 dwar tnaqqis sħiħ jew parzjali jew irkupru ta' l-appoġġ mill-Istat Membru kkonċernat. TAQSIMA 4 DISPOżIZZJONIJIET ġENERALI Artikolu 15 L-irrappurtar u l-evalwazzjoni 1. L-Istati Membri għandhom jippreżentaw lill-Kummissjoni, kull sena sa mhux aktar tard mill-1 ta' Marzu, rapport dwar l-implimentazzjoni tal-miżuri pprovduti fil-programmi ta' appoġġ tagħhom matul is-sena ta' qabel. Dawk ir-rapporti għandhom jelenkaw u jiddeskrivu l-miżuri li għalihom ingħatat l-għajnuna Komunitarja taħt il-programmi ta' appoġġ, u b'mod partikolari, għandhom jipprovdu dettalji dwar l-implimentazzjoni tal-miżuri promozzjonali msemmija fl-Artikolu 9. 2. L-Istati Membri għandhom jippreżentaw lill-Kummissjoni mhux aktar tard mill-1 ta' Marzu 2011 u, it-tieni darba, mhux aktar tard mill-1 ta' Marzu 2014, evalwazzjoni ta' l-ispejjeż u l-benefiċċji tal-programmi ta' appoġġ kif ukoll indikazzjoni ta' kif tista' titjieb l-effiċjenza tagħhom. Il-Kummissjoni għandha, sa mhux aktar tard mill-31 ta' Diċembru 2011, tippreżenta rapport lill-Parlament Ewropew u lill-Kunsill dwar l-implimentazzjoni tal-miżura promozzjonali msemmija fl-Artikolu 9. Artikolu 16 Regoli ta' l-implimentazzjoni Regoli dettaljati għall-implimentazzjoni ta' dan il-Kapitolu għandhom jiġu adottati skond il-proċedura msemmija fl-Artikolu 104(1). B'mod partikolari, dawn ir-regoli jistgħu jinkludu: (a) il-format għall-preżentazzjoni tal-programmi ta' appoġġ; (b) regoli għal bidliet fil-programmi ta' appoġġ wara li jkunu saru applikabbli; (c) regoli dettaljati għall-implimentazzjoni tal-miżuri rregolati bl-Artikoli 9 sa 13; (d) il-kundizzjonijiet li fuqhom għandha tkun ikkomunikata u ppubblikata l-għajnuna mill-fondi Komunitarji; (e) dettalji dwar l-irrapurtur. Kapitolu II It-trasferiment finanzjarju Artikolu 17 It-trasferiment finanzjarju lill-iżvilupp rurali 1. Sa mis-sena baġitarja 2009, l-ammonti ffissati fil-paragrafu 2, ibbażati fuq l-ispiża storika skond ir-Regolament (KE) Nru 1493/1999 dwar intervent biex jiġu rregolati s-swieq agrikoli kif imsemmi fl-Artikolu 3(1)(b) tar-Regolament (KE) Nru 1290/2005, se jkunu disponibbli bħala fondi Komunitarji addizzjonali għal miżuri f'reġjuni li jipproduċu l-inbid taħt il-programmi għall-iżvilupp rurali ffinanzjati skond ir-Regolament (KE) Nru 1698/2005. 2. L-ammonti li ġejjin għandhom ikunu disponibbli fis-snin indikati: - 2009: EUR 100 miljun, - 2010: EUR 150 miljun, - 2011: EUR 250 miljun, - 2012: EUR 300 miljun, - 2013: EUR 350 miljun, - mill-2014 'il quddiem: EUR 400 miljun. 3. L-ammonti msemmija fil-paragrafu 2 għandhom jiġu allokati lill-Istati Membri skond l-Anness III. TITOLU III MIżURI REGOLATORJI Kapitolu I Regoli ġenerali Artikolu 18 Il-klassifikar tal-varjetajiet ta' l-għeneb ta' l-inbid 1. L-Istati Membri għandhom jikklassifikaw liema varjetajiet ta' l-għeneb ta' l-inbid jistgħu jitħawlu, jerġgħu jitħawlu jew jitlaqqmu fit-territorji tagħhom. Il-varjetajiet ikklassifikati għandhom jappartjenu għall-ispeċi Vitis vinifera jew jirriżultaw minn tilqim bejn din l-ispeċi u speċi oħrajn tal-ġenus Vitis . 2. L-Istati Membri ma għandhomx jikklassifikaw dawn il-varjetajiet ta' l-għeneb ta' l-inbid li ġejjin: (a) Noah; (b) Othello; (c) Isabelle; (d) Jacquez; (e) Clinton; (f) Herbemont. 3. It-taħwil, it-taħwil mill-ġdid jew it-tilqim ta' varjetajiet ta' l-għeneb ta' l-inbid mhux ikklassifikati se jkunu permessi biss għal skopijiet ta' riċerka u esperimenti xjentifiċi. 4. Żoni eżistenti mħawla b'varjetajiet ta' l-għeneb ta' l-inbid mhux ikklassifikati ser jinqalgħu, għajr fejn il-produzzjoni ta' dawn iż-żoni hija maħsuba esklussivament għall-konsum mill-familja tal-produttur ta' l-inbid. 5. L-Istati Membri għandhom jieħdu l-miżuri meħtieġa biex jissorveljaw il-konformità tal-produtturi mal-paragrafi 3 u 4. 6. Jekk xi varjetajiet jitħassru mill-klassifika, il-qlugħ ta' dawn id-dwieli għandu jsir fi żmien 15-il sena minn meta jitħassru. Artikolu 19 Il-produzzjoni u l-kummerċjalizzazzjoni 1. Il-prodotti elenkati fl-Anness IV u pproduċuti fil-Komunità jridu jsiru minn varjetajiet ta' l-għeneb ta' l-inbid elenkati fil-klassifikazzjonijiet imfassla mill-Istati Membri skond l-ewwel subparagrafu ta' l-Artikolu 18(1). 2. Denominazzjoni għal kategorija ta' prodott tad-dwieli kif ipprovdut fl-Anness IV tista' tintuża biss fil-Komunità fil-kummerċjalizzazzjoni ta' prodott li huwa konformi mal-kundizzjonijiet korrispondenti stipulati f'dak l-Anness. Il-Kummissjoni tista' tiddeċiedi li żżid kategoriji ta' prodotti tad-dwieli ma' dawk elenkati fl-Anness IV. 3. Ħlief għal inbid ibbottiljat li fir-rigward tiegħu jkun hemm evidenza li l-ibbottiljar ikun sar qabel l-1 ta' Settembru 1971, l-inbid magħmul mill-varjetajiet ta' l-għeneb ta' l-inbid elenkati fil-klassifikazzjonijiet imfassla skond l-ewwel subparagrafu ta' l-Artikolu 18(1) imma li ma hux konformi ma' waħda mill-kategoriji stipulati fl-Anness IV jista' jintuża biss għall-konsum mill-familji individwali tal-produtturi ta' l-inbid, għall-produzzjoni ta' ħall ta' l-inbid jew għad-distillazzjoni. Kapitolu II Prattiċi enoloġiċi u restrizzjonijiet Artikolu 20 L-ambitu Dan il-Kapitolu jistipula l-prattiċi enoloġiċi awtorizzati u r-restrizzjonijiet applikabbli kif ukoll il-proċedura li biha l-Kummissjoni tista' tiddeċiedi dwar prattiċi u restrizzjonijiet applikabbli għall-produzzjoni u l-kummerċjalizzazzjoni ta' prodotti koperti minn dan ir-Regolament. Artikolu 21 Prattiċi enoloġiċi u restrizzjonijiet 1. Jistgħu jintużaw biss il-prattiċi enoloġiċi awtorizzati skond il-liġi Komunitarja fil-produzzjoni ta' prodotti koperti minn dan ir-Regolament fi ħdan il-Komunità. L-ewwel subparagrafu m'għandux japplika għal: (a) meraq ta' l-għeneb u meraq ta' l-għeneb ikkonċentrat; (b) most u most ikkonċentrat maħsub għall-preparazzjoni ta' meraq ta' l-għeneb. 2. Jistgħu jintużaw biss prattiċi enoloġiċi awtorizzati sabiex ikunu żgurati l-vinifikazzjoni, il-preservazzjoni u l-irfinar xierqa tal-prodott. 3. Il-prodotti koperti minn dan ir-Regolament għandhom jiġu prodotti fi ħdan il-Komunità skond ir-restrizzjonijiet rilevanti stipulati fl-Anness VI. 4. Ma għandux isir kummerċ fil-Komunità ta' prodotti koperti minn dan ir-Regolament, li saru skond prattiċi enoloġiċi mhux awtorizzati Komunitarji jew, fejn applikabbli, nazzjonali, jew li jiksru r-restrizzjonijiet stipulati fl-Anness VI. 5. Madankollu, il-prattiċi enoloġiċi u r-restrizzjonijiiet rikonoxxuti mill-Organizzazzjoni Internazzjonali tad-Dielja u l-Inbid (OIV), u mhux il-prattiċi enoloġiċi u r-restrizzjonijiet awtorizzati mill-Kommunità, għandhom japplikaw għal prodotti koperti minn dan ir-Regolament li jiġu prodotti għall-esportazzjoni. Il-produtturi għandhom jirrapportaw din il-produzzjoni lill-Istati Membri, li għandhom jivverifikaw il-konformità mar-rekwiżit ta' l-esportazzjoni. Artikolu 22 Prattiċi enoloġiċi aktar stretti deċiżi mill-Istati Membri L-Istati Membri jistgħu jillimitaw jew jeskludu l-użu ta' ċerti prattiċi enoloġiċi għal inbejjed awtorizzati skond il-liġi Komunitarja prodotti fit-territorju tagħhom bil-ħsieb li jsaħħu l-preservazzjoni tal-karatteristiċi essenzjali ta' nbejjed b'denominazzjoni ta' l-oriġini jew indikazzjoni ġeografika protetta, kif ukoll ta' nbejjed frizzanti u nbejjed likur. L-Istati Membri għandhom jikkomunikaw dawn il-limitazzjonijiet u esklużjonijiet lill-Kummissjoni, li għandha tressaqhom għall-attenzjoni ta' l-Istati Membri l-oħra. Artikolu 23 L-awtorizzazzjoni tal-prattiċi enoloġiċi u r-restrizzjonijiet 1. Għajr għall-prattiċi enoloġiċi dwar arrikkiment, aċidifikazzjoni u dijaċidifikazzjoni elenkati fl-Anness V u r-restrizzjonijiet elenkati fl-Anness VI, l-awtorizzazzjoni ta' prattiċi enoloġiċi u restrizzjonijiiet dwar il-produzzjoni u l-konservazzjoni ta' prodotti koperti minn dan ir-Regolament għandha tiġi deċiża skond il-proċedura msemmija fl-Artikolu 104(1). 2. L-Istati Membri jistgħu jippermettu l-użu esperimentali ta' prattiċi enoloġiċi mhux awtorizzati taħt kundizzjonijiet li jiġu determinati skond il-proċedura msemmija fl-Artikolu 104(1). Artikolu 24 Il-kriterji għall-awtorizzazzjoni Il-Kummissjoni, meta tawtorizza prattiċi enoloġiċi skond il-proċedura msemmija fl-Artikolu 104(1), għandha: (a) tibbaża fuq il-prattiċi enoloġiċi rikonoxxuti mill-OIV kif ukoll fuq ir-riżultati ta' l-użu esperimentali ta' prattiċi li sa issa għadhom mhux awtorizzati; (b) tqis il-ħarsien tas-saħħa tal-bniedem; (c) tqis riskji potenzjali li l-konsumaturi jiġu żgwidati minħabba l-aspettattivi u perċezzjonijiet stabbiliti tagħhom, fir-rigward tad-disponibbiltà u l-vijabbiltà ta' mezzi ta' informazzjoni li jeskludu dawn ir-riskji; (d) tippermetti l-preservazzjoni ta' karatteristiċi naturali u essenzjali ta' l-inbid u ma ġġibx bidla sostantiva fil-kompożizzjoni tal-prodotti kkonċernati; (e) tiżgura livell minimu aċċettabbli ta' ħarsien ambjentali; (f) tirrispetta r-regoli ġenerali dwar prattiċi enoloġiċi u restrizzjonijiet stipulati fl-Annessi III u IV rispettivament. Artikolu 25 Il-metodi ta' analiżi Il-metodi ta' analiżi sabiex tiġi ddeterminata l-kompożizzjoni tal-prodotti koperti minn dan ir-Regolament u r-regoli li permezz tagħhom jista' jiġi stabbilit jekk dawn il-prodotti jkunux għaddew minn proċessi li jmorru kontra l-prattiċi enoloġiċi awtorizzati għandhom ikunu dawk rikonoxxuti u ppubblikati mill-OIV. Fejn ma hemmx metodi u regoli rikonoxxuti mill-OIV, u fejn ma jeżistux metodi u regoli Komunitarji rilevanti, għandhom jiġu adottati dawk il-metodi u regoli skond il-proċedura msemmija fl-Artikolu 104(1). Artikolu 26 Ir-regoli ta' l-implimentazzjoni Regoli dettaljati għall-implimentazzjoni ta' dan il-Kapitolu u l-Annessi III u IV għandhom jiġu adottati skond il-proċedura msemmija fl-Artikolu 104(1). Dawk ir-regoli jistgħu jinkludu b'mod partikolari: (a) prattiċi enoloġiċi awtorizzati u restrizzjonijiet dwar inbejjed frizzanti; (b) prattiċi enoloġiċi awtorizzati u restrizzjonijiet dwar inbejjed likur; (c) suġġett għal punt C ta' l-Anness VI, dispożizzjonijiet li jirregolaw it-taħlit u l- coupage ta' most u nbejjed; (d) fejn ma jeżistux regoli Komunitarji dwarhom, il-purità u l-ispeċifikazzjoni ta' identifikazzjoni ta' sustanzi użati fil-prattiċi enoloġiċi; (e) ir-regoli amministrattivi għat-twettiq tal-prattiċi enoloġiċi awtorizzati; (f) il-kundizzjonijiet li jirregolaw iż-żamma, iċ-ċirkolazzjoni u l-użu ta' prodotti li ma humiex konformi ma' l-Artikolu 21 u eżenzjonijiet potenzjali mir-rekwiżiti ta' dak l-Artikolu, kif ukoll l-istabbiliment ta' kriterji għall-għan li t-tbatija f'każijiet individwali tiġi evitata; (g) il-kundizzjonijiet li fihom l-Istati Membri jistgħu jawtorizzaw iż-żamma, iċ-ċirkolazzjoni u l-użu ta' prodotti li ma humiex konformi ma' dan il-Kapitolu għajr l-Artikolu 21, jew ma' dispożizzjonijiet li jimplimetaw dan il-Kapitolu. Kapitolu III Id-denominazzjonijiet ta' l-oriġini u l-indikazzjonijiet ġeografiċi TAQSIMA 1 L-AMBITU U D-DEFINIZZJONIJIET Artikolu 27 Id-denominazzjonijiet ta' l-oriġini u l-indikazzjonijiet ġeografiċi 1. Għall-iskopijiet ta' dan ir-Regolament, għandhom japplikaw id-definizzjonijiet li ġejjin: (a) "denominazzjoni ta' l-oriġini" tfisser l-isem ta' reġjun, post speċifiku jew, f'każijiet eċċezzjonali, pajjiż li jintuża biex jiddeskrivi inbid, inbid likur, inbid frizzanti, inbid frizzanti bil-gass, inbid semifrizzanti jew inbid minn għeneb misjur iżżejjed li huwa konformi ma' dawn ir-rekwiżiti li ġejjin: (i) il-kwalità u l-karatteristiċi tiegħu huma essenzjalment jew esklussivament ġejjin minn ambjent ġeografiku partikolari bil-fatturi naturali u umani inerenti tiegħu; (ii) l-għeneb li minnu hu prodott jiġi esklussivament minn din iż-żona ġeografika; (iii) huwa magħmul minn varjetajiet ta' dwieli ta' l-ispeċi Vitis vinifera. (b) "indikazzjoni ġeografika" tfisser indikazzjoni li tirreferi għal reġjun, post speċifiku jew, f'każijiet eċċezzjonali, pajjiż li jintuża biex jiddeskrivi inbid, inbid likur, inbid frizzanti, inbid frizzanti bil-gass, inbid semifrizzanti jew inbid minn għeneb misjur iżżejjed li huwa konformi mar-rekwiżiti li ġejjin: (i) il-kwalità, il-karatteristiċi jew ir-reputazzjoni tiegħu huma attribwiti essenzjalment għall-oriġini ġeografika tiegħu; (ii) għall-anqas 85% ta' l-għeneb li ntuża fil-produzzjoni tiegħu jiġi esklussivament minn din iż-żona ġeografika; (iii) huwa magħmul minn varjetajiet ta' dwieli ta' l-ispeċi Vitis vinifera jew jirriżultaw minn tilqim bejn din l-ispeċi u speċi oħrajn tal-ġenus Vitis . 2. Ismijiet tradizzjonali jiġu kkunsidrati bħala denominazzjoni ta' l-oriġini meta jkunu: (a) jiddenominaw inbid; (b) jirreferu għal isem ġeografiku; (c) jissodisfaw il-kundizzjonijiet msemmija fil-punti (i) sa (iii) tal-paragrafu 1(a). 3. Denominazzjonijiet ta' l-oriġini u indikazzjonijiet ġeografiċi, inkluż dawk relatati ma' żoni ġeografiċi f'pajjiżi terzi, għandhom ikunu eliġibbli għal protezzjoni fil-Komunità skond ir-regoli stipulati f'dan il-Kapitolu. TAQSIMA 2 L-APPLIKAZZJONI GħALL-PROTEZZJONI Artikolu 28 Il-kontenut ta' l-applikazzjonijiet għall-protezzjoni 1. L-applikazzjonijiet għall-protezzjoni ta' ismijiet bħala denominazzjonijiet ta' l-oriġini jew indikazzjonijiet ġeografiċi għandhom jinkludu fajl tekniku li jkun fih: (a) l-isem li għandu jkun protett; (b) l-isem u l-indirizz ta' l-applikant; (c) speċifikazzjonijiet ta' prodott kif imsemmija fil-paragrafu 2; (d) dokument uniku b'taqsira ta' l-ispeċifikazzjoni tal-prodott imsemmi fil-paragrafu 2. 2. L-ispeċifikazzjoni tal-prodott trid tippermetti lill-partijiet interessati li jivverifikaw il-kundizzjonijiet rilevanti ta' produzzjoni tad-denominazzjoni ta' l-oriġini jew indikazzjoni ġeografika. Għandha tkun magħmula minn: (a) deskrizzjoni ta' l-inbid u l-karatteristiċi fiżiċi, kimiċi, mikrobijoloġiċi u organolettiċi prinċipali tiegħu; (b) fejn applikabbli, il-prattiċi speċifiċi enoloġiċi użati fil-produzzjoni ta' l-inbid; (c) id-definizzjoni taż-żona ġeografika kkonċernata; (d) l-uċuħ massimi għal kull ettaru; (e) indikazzjoni tal-varjetà jew varjetajiet tad-dwieli li minnhom jinkiseb l-inbid; (f) id-dettalji li juru l-konnessjoni mal-kwalità, ir-reputazzjoni jew il-karatteristiċi u l-ambjent ġeografiku jew l-oriġini ġeografika; (g) ir-rekwiżiti applikabbli stipulati mid-dispożizzjonijiet ta' organizzazzjonijiet Komunitarji, nazzjonali, jew, fejn applikabbli, interprofessjonali, li għandhom ikunu konformi, f'kull każ, mal-liġi ġenerali Komunitarja; (h) l-isem u l-indirizz ta' l-awtoritajiet jew entitajiet li jivverifikaw il-konformità mad-dispożizzjonijiet ta' l-ispeċifikazzjoni tal-prodott u l-ħidmiet speċifiċi tagħhom. Artikolu 29 L-applikazzjoni għall-protezzjoni marbuta ma' żona ġeografika f'pajjiż terz 1. Meta l-applikazzjoni għall-protezzjoni tikkonċerna żona ġeografika f'pajjiż terz, għandu jkun fiha, flimkien ma' l-elementi pprovduti fl-Artikolu 28, prova li l-isem ikkonċernat huwa protett fil-pajjiż ta' oriġini tiegħu. 2. L-applikazzjoni għandha tintbagħat lill-Kummissjoni, direttament mill-applikant jew permezz ta' l-awtoritajiet tal-pajjiż terz ikkonċernat. 3. L-applikazzjoni għall-protezzjoni trid tiġi ffajljata b'waħda mil-lingwi uffiċjali tal-Komunità jew akkumpanjata minn traduzzjoni ċertifikata f'waħda minnhom. Artikolu 30 L-applikanti 1. Kwalunkwe grupp ta' produtturi interessat, jew f'każijiet eċċezzjonali produttur uniku, jista' japplika għall-protezzjoni ta' denominazzjoni ta' l-oriġini jew indikazzjoni ġeografika. Partijiet oħra interessati jistgħu jieħdu sehem fl-applikazzjoni. 2. Il-produtturi jistgħu jressqu applikazzjoni għall-protezzjoni għall-inbejjed li jipproduċu huma biss. 3. F'każ ta' isem li jirreferi għal żona ġeografika transkonfinali jew isem tradizzjonali li huwa relatat ma' żona ġeografika transkonfinali, tista' tintbagħat applikazzjoni konġunta. TAQSIMA 3 IL-PROċEDURA GħALL-GħOTI TA' PROTEZZJONI Artikolu 31 Il-proċedura nazzjonali preliminari 1. L-applikazzjonijiet għall-protezzjoni ta' denominazzjoni ta' l-oriġini jew indikazzjoni ġeografika ta' nbejjed li skond l-Artikolu 27, joriġinaw fil-Komunità, għandhom ikunu suġġetti għal proċedura nazzjonali preliminari skond dan l-Artikolu. 2. L-applikazzjoni għall-protezzjoni għandha tiġi ffajljata fl-Istat Membru li fit-territorju tiegħu toriġina d-denominazzjoni ta' l-oriġini jew l-indikazzjoni ġeografika. 3. L-Istat Membru għandu jeżamina l-applikazzjoni għall-protezzjoni fir-rigward ta' jekk tissodisfax il-kundizzjonijiet stipulati f'dan il-Kapitolu. L-Istat Membru għandu jwettaq proċedura nazzjonali biex jiżgura l-pubblikazzjoni xierqa ta' l-applikazzjoni u jipprovdi għal perjodu ta' għall-anqas xahrejn mid-data tal-pubblikazzjoni li fiha kwalunkwe persuna naturali jew legali li għandha interess leġittimu u hija stabbilita jew residenti fit-territorju tiegħu tista' toġġezzjona għall-protezzjoni proposta billi tibgħat dikjarazzjoni debitament sostanzjata lill-Istat Membru. 4. Jekk l-Istat Membru jikkunsidra li d-denominazzjoni ta' l-oriġini jew l-indikazzjoni ġeografika ma tissodisfax ir-rekwiżiti rilevanti, inkluż l-eventwalità li hija inkompatibbli mal-liġi ġenerali Komunitarja, għandu jirrifjuta l-applikazzjoni. 5. Jekk l-Istat Membru jikkunsidra li r-rekwiżiti rilevanti jintlaħqu, għandu jieħu deċiżjoni favorevoli li permezz tagħha jista' jipprovdi għall-protezzjoni nazzjonali tranżitorja b'seħħ mid-data li fiha l-applikazzjoni għall-protezzjoni tintbagħat lill-Kummissjoni skond il-paragrafu 7. L-Istat Membru għandu jippubblika d-dokument uniku u l-ispeċifikazzjoni tal-prodott fuq l-Internet. 6. L-Istat Membru għandu jiżgura li d-deċiżjonijiet msemmija fil-paragrafu 5 jixxandru pubblikament u li kwalunkwe persuna naturali jew legali fl-Istat Membru li għandha interess leġittimu tista' tressaq appell. 7. Fir-rigward ta' kwalunkwe deċiżjoni favorevoli kif imsemmi fil-paragrafu 5, l-Istati Membri kkonċernati għandhom jibagħtu lill-Kummissjoni applikazzjoni għall-protezzjoni li fiha: (a) l-isem u l-indirizz ta' l-applikant; (b) id-dokument uniku msemmi fl-Artikolu 28(1)(d); (c) dikjarazzjoni mill-Istat Membru li huwa jikkunsidra li l-applikazzjoni mibgħuta mill-applikant tissodisfa l-kundizzjonijiet ta' dan ir-Regolament; (d) ir-referenza tal-pubblikazzjoni msemmija fil-paragrafu 6. Dawn id-dokumenti għandhom jintbagħtu b'waħda mill-lingwi uffiċjali ta' l-istituzzjonijiet ta' l-Unjoni Ewropea jew akkumpanjati minn traduzzjoni ċertifikata f'waħda minnhom. 8. Il-protezzjoni nazzjonali tranżitorja msemmija fil-paragrafu 5 għandha tieqaf fid-data li fiha l-Kummissjoni tiddeċiedi skond l-Artikolu 34. 9. L-Istati Membri għandhom idaħħlu fis-seħħ il-liġijiet, ir-regolamenti jew id-dispożizzjonijiet amministrattivi meħtieġa sabiex jikkonformaw ma' dan l-Artikolu mhux aktar tard mill-1 ta' Awwissu 2009. Artikolu 32 Skrutinju mill-Kummissjoni 1. Il-Kummissjoni għandha tippubblika id-data tal-preżentazzjoni ta' l-applikazzjoni għall-protezzjoni tad-denominazzjoni ta' l-oriġini jew l-indikazzjoni ġeografika. 2. Il-Kummissjoni għandha teżamina jekk l-applikazzjonijiet għall-protezzjoni msemmija fl-Artikolu 31(7) jissodisfawx il-kundizzjonijiet stipulati f'dan il-Kapitolu. 3. Meta l-Kummissjoni tikkunsidra li l-kundizzjonijiet stipulati f'dan il-Kapitolu ntlaħqu, għandha tippubblika fil- Ġurnal Uffiċjali ta' l-Unjoni Ewropea d-dokument uniku msemmi fl-Artikolu 28(1)(d) u r-referenza għall-pubblikazzjoni ta' l-ispeċifkazzjoni tal-prodott imsemmija fl-Artikolu 31(5). Meta dan mhuwiex il-każ, għandu jiġi deċiż, skond il-proċedura msemmija fl-Artikolu 104(1), li l-applikazzjoni tiġi rrifjutata. Artikolu 33 Proċedura għall-oġġezzjoni Fi żmien xahrejn mid-data tal-pubblikazzjoni pprovduta fl-ewwel subparagrafu ta' l-Artikolu 32(3), kwalunkwe Stat Membru jew pajjiż terz, jew kwalunkwe persuna naturali jew legali li għandha interess leġittimu, stabbilita jew residenti fi Stat Membru barra minn dak li qed japplika għall-protezzjoni jew f'pajjiż terz, tista' toġġezzjona għall-protezzjoni proposta billi tibgħat dikjarazzjoni debitament sostanzjata lill-Kummissjoni. Fil-każ ta' persuni naturali jew legali stabbiliti jew residenti f'pajjiż terz, din id-dikjarazzjoni għandha tintbagħat, direttament jew permezz ta' l-awtoritajiet tal-pajjiż terz ikkonċernat, fi żmien limitat ta' xahrejn kif imsemmi fl-ewwel paragrafu. Artikolu 34 Id-deċiżjoni fuq il-protezzjoni Abbażi tat-tagħrif disponibbli għall-Kummissjoni, għandu jiġi deċiż, skond il-proċedura msemmija fl-Artikolu 104(1), li jew tingħata protezzjoni fuq id-denominazzjoni ta' l-oriġini jew l-indikazzjoni ġeografika li tissodisfa l-kundizzjonijiet stipulati f'dan il-Kapitolu u li hija ġeneralment kompatibbli mal-liġi Komunitarja, jew li tirrifjuta l-applikazzjoni meta dawk il-kundizzjonijiet ma jintlaħqux.Taqsima 4Każijiet speċifiċi Artikolu 35 Omonimi 1. Isem li huwa omonimu ma' denominazzjoni ta' l-oriġini jew indikazzjoni ġeografika protetta għandu jkun eliġibbli għall-protezzjoni bħala denominazzjoni ta' l-oriġini jew indikazzjoni ġeografika, sakemm huwa differenti biżżejjed mill-isem protett. B'hekk ikun żgurat li l-konsumaturi ma jkunux żgwidati dwar l-oriġini ġeografika vera ta' l-inbejjed ikkonċernati. 2. Għajr fejn ipprovdut mod ieħor fir-reġoli ta' l-implimentazzjoni tal-Kummissjoni, fejn varjetà ta' l-għeneb ta' l-inbid fiha jew tikkonsisti minn denominazzjoni ta' l-oriġini jew indikazzjoni ġeografika protetta, l-isem tal-varjetà ta' l-għeneb ta' l-inbid ma għandux jintuża għal skopijiet ta' ttikkettjar ta' prodotti koperti minn dan ir-Regolament. Artikolu 36 Raġunijiet għaċ-ċaħda tal-protezzjoni 1. Ismijiet li saru ġeneriċi ma għandhomx ikunu protetti bħala denominazzjoni ta' l-oriġini jew indikazzjoni ġeografika. Għal finijiet ta' dan ir-Regolament, “isem li sar ġeneriku” tfisser l-isem ta' nbid li, għalkemm huwa relatat mal-post jew ir-reġjun fejn kien oriġinarjament prodott jew kummerċjalizzat, sar l-isem komuni ta' nbid fil-Komunità. Sabiex jiġi stabbilit jekk isem sarx ġeneriku jew le, għandhom jiġu meqjusa l-fatturi rilevanti kollha, b'mod partikolari: (a) is-sitwazzjoni eżistenti fil-Komunità, b'mod notevoli f'żoni ta' konsum; (b) id-dispożizzjonijiet legali nazzjonali jew Komunitarji rilevanti. 2. Isem ma għandux ikollu protezzjoni ta' denominazzjoni ta' l-oriġini jew indikazzjoni ġeografika fejn, fid-dawl tar-reputazzjoni u l-għarfien ta' marka kummerċjali, il-protezzjoni aktarx li tista' tiżgwida lill-konsumatur dwar l-identità vera ta' l-inbid. Artikolu 37 Ir-relazzjoni mal-marki kummerċjali 1. Meta denominazzjoni ta' l-oriġini jew indikazzjoni ġeografika hija protetta skond dan ir-Regolament, ir-reġistrazzjoni ta' marka kummerċjali li tikkorrispondi ma' waħda mis-sitwazzjonijiet imsemmija fl-Artikolu 38(2) u li tirreferi għal prodott li jaqa' taħt waħda mill-kategoriji elenkati fl-Anness IV għandha tiġi miċħuda jekk l-applikazzjoni għar-reġistrazzjoni tal-marka hija sottomessa wara d-data tas-sottomissjoni ta' l-applikazzjoni għall-protezzjoni tad-denominazzjoni ta' l-oriġini jew indikazzjoni ġeografika lill-Kummissjoni. Għalhekk id-denominazzjoni ta' l-oriġini jew indikazzjoni ġeografika tiġi sussegwentement protetta. Marki kummerċjali rreġistrati b'vjolazzjoni ta' l-ewwel subparagrafu għandhom jiġu invalidati. 2. Mingħajr preġudizzju għall-Artikolu 36(2), marka kummerċjali li l-użu tagħha jikkorrispondi ma' waħda mis-sitwazzjonijiet imsemmija fl-Artikolu 38(2), li saret applikazzjoni għaliha, ġiet irreġistrata jew stabbilita bl-użu, jekk dik il-possibbiltà hija pprovduta mil-leġiżlazzjoni kkonċernata, fit-territorju Komunitarju qabel id-data li fiha l-applikazzjoni għall-protezzjoni tad-denominazzjoni ta' l-oriġini jew l-indikazzjoni ġeografika hija sottomessa lill-Kummissjoni, tista' tibqa' tintuża u tiġġedded minkejja l-protezzjoni tad-denominazzjoni ta' l-oriġini jew l-indikazzjoni ġeografika. Dan sakemm ma jeżistux raġunijiet għall-invalidità jew revoka tal-marka kummerċjali kif speċifikat mid-Direttiva tal-Kunsill 89/104/KEE[20] jew ir-Regolament tal-Kunsill (KE) Nru 40/94[21]. F'każijiet bħal dawn l-użu tad-denominazzjoni ta' l-oriġini jew indikazzjoni ġeografika huwa permess flimkien mal-marki kummerċjali rilevanti. TAQSIMA 5 IL-PROTEZZJONI U L-KONTROLL Artikolu 38 Il-protezzjoni 1. Denominazzjonijiet ta' l-oriġini u indikazzjonijiet ġeografiċi protetti jistgħu jintużaw minn kwalunke operatur li jagħmel kummerċ fi nbid li ġie prodott b'konformità ma' l-ispeċifikazzjoni tal-prodott korrispondenti. 2. Denominazzjonijiet ta' l-oriġini u indikazzjonijiet ġeografiċi protetti u l-inbejjed li jużaw dawk l-ismijiet protetti b'konformità ma' l-ispeċifikazzjoni tal-prodott għandhom jitħarsu minn: (a) kwalunkwe użu kummerċjali, dirett jew indirett, ta' isem protett: - minn prodotti komparabbli li mhumiex konformi ma' l-ispeċifikazzjoni tal-prodott ta' l-isem protett, jew - sakemm dan l-użu jisfrutta r-reputazzjoni ta' denominazzjoni ta' l-oriġini jew ta' indikazzjoni ġeografika; (b) kwalunkwe użu ħażin, imitazzjoni jew evokazzjoni, anke jekk l-oriġini vera